Ikastolek eraikin zaharrak aloka ditzakete merkatuko prezioan baino apalago | Euskal Herria | Berria\nIkastolek eraikin zaharrak aloka ditzakete merkatuko prezioan baino apalago\nPierre Andre Durand Paueko prefetak eta Patrick Dallennes Baionako suprefetak zirkular bat zabalduko dute egunotan, "eskola pribatuen" auzian konponbidea atzemateko asmoz.\nDurand prefeta (ezkerrean) eta Dallenes suprefeta, gaur / A. Renteria Tamaina handiagoan ikusi\n2014ko maiatzak 2 13:11\nOren luze bat behar izan du prefetak Seaskari ateka hertsi bat erakusteko. Herriko etxe eta elkargoek posible izanen dute egoitza zaharrak alokatzea Seaskari. Merkatuak finkatzen duen prezioan baino apalagoan egin dezakete, baina prefetak ez du utziko "alokairu sinbolikoa" egitea, diru publikoa eskola pribatu bat finantzatzea dela iritzita.\nGisa berean, herriek posible izanen dute lur soila alokatzea Seaskari, prefabrikatuak jartzeko bada. Prefetak azpimarratu du ez duela onartuko eraikuntza gogorrik egitea eremu publiko batean, eragile pribatu bat lur publikoaren jabe bilakatzea litzatekeelako. Laburbilduta, Seaskako ikasleek egoitza zaharretan egon beharko dute edota prefabrikatuetan.\nLehen mailako ikastolei dagokienez, zirkularraren bidez arazoen %80ari konponbidea eman diola dio prefetak. Gainerakoak Seaska eta Legegilearen artean konpondu beharko direla ebatzi du.\nHorrekin batera, auzapezei gogoratu die funtzionamendu arloan diruz lagundu behar direla alokairuan eta kontratupean dauden ikastolak, Seaskan eskolatua den haur bakoitzeko hezkuntza publikoan dagoen haurraren prezio bera ordaindu beharko dutela berretsi die.


Vanessa Hudgens - Wikipedia, entziklopedia askea.\nVanessa Anne Hudgens (Salinas, Kalifornia, 1988ko abenduaren 14a) abeslaria, konpositorea, modeloa, aktorea eta diseinatzailea da.\nSalinas (Kalifornia), 1988ko abenduaren 14a (32 urte)\naktorea, abeslaria, modeloa, musikaria, zinema aktorea, telebista-aktorea, antzerki aktorea eta estudioko musikaria\nHigh School Musical (en)\nHigh School Musical 2 (en)\nJourney 2: The Mysterious Island (en)\nGrease: Live (en)\nvanessahudgensofficial.com eta vanessahudgens.com\nVanessa Anne Hudgens 1988ko abenduaren 14an jaio zen, Salinasen, Kalifornian. Haren gurasoak Gina eta Gregory Hudgens dira. Amak arrakasta handia izan zuen bere bulego lanetan, eta aita suhiltzailea izan zen. Erlijio katolikoan hezi zuten, eta ahizpa gazteago bat du, Stella Hudgens, orobat aktorea.\nHudgenek jatorri kultural mistoa du: aita irlandarra eta indigena da, eta ama manilarra da jatorriz baina filipinar, txinatar eta espainiar arbasoak ditu. Vanessaren aiton-amona guztiak musikariak izan ziren.\nZortzi urte zituela antzoki musikal batean aurkeztu zen abeslaritzat, eta hortik aurrera produkzio lokaletan agertzen hasi zen: Carousel, The Wizard of Oz, The King and I, Music Man, eta Cinderella, besteak beste. Bi urte geroago telebistako iragarki eta antzerkietan agertzen hasi zen, eta haren familiak Los Angelesa aldatu zen bizitzera.\n2006an bere lanik garrantzitsuena egin zuen, Gabriela Montes interpretatuz, High School Musicalen. Lan horregatik hainbat saritara izendatua izan zen: Teen Choice, Awards eta Emmy.\n2005tik 2010era Zac Efron abeslari, modelo eta aktorearen bikote izan zen, eta 2011z geroztik Austin Butler orobat aktore, abeslari eta modeloaren bikotea da.\n2006 High School Musical Gabriella Montez Disney Channeleko filma\n2002 Still Standing Tiffany "Still Rocking" atala\nRobbery Homicide Division Nicole "Had" atala\n2003 The Brothers García Lindsay "New Tunes" atala\n2005 Quintuplets Carmen "The Coconut Kapow" atala\n2006 Drake & Josh Rebecca "Little Sibling" atala\nThe Suite Life of Zack & Cody Corrie 4 atal\n2009 Robot Chicken Lara Lor-Van / Butterbear / Erin Esurance "Especially the Animal Keith Crofford" atala\n2012 Punk'd Bera "Lucy Hale" atala\n2013 Inner Circle Bera E!\nWikimedia Commonsen badira fitxategi gehiago, gai hau dutenak: Vanessa Hudgens


EAEren ekonomia %1,2 hazi zen 2014an - Debagoiena - Goiena.eus\nEAEren ekonomia %1,2 hazi zen 2014an\nLeire Kortabarria 2015-02-28 08:00\nEuskal Autonomia Erkidegoko ekonomiaren BPG %1,2ko hazi da 2014an, eta gora egin dute jarduera-sektore nagusi guztiek, eraikuntzak izan ezik (-%3,0). Horrela jakinarazi du Eustat estatistika erakundeak.\nHego Euskal Herriaren eta Espainiaren BPG %1,4 hazi zen 2014an; azken urteotan izandako aldaera positibo bakarra da, 2010eko hazkunde txikia kontuan hartu gabe. INEren esanetan, hazkundea familien kontsumoaren hobekuntzari zor zaio gehienbat (Hego Euskal Herriaren eta Espainiaren BPGren %56 da etxeen kontsumoa).\nLehen sektorea hazi da gehien: %5,5\nEuskadiren datuetara bueltatuz, Lehen Sektoreak aldakuntza positiboa izan du: %5,5; baita zerbitzuen sektoreak ere: %1,5. Industriako sektoreak ere izan du bilakaera positiboa (%1,0), aurreko urteetako tasa negatiboen joera hautsita. Hiru azpisektoreek parte hartu dute zerbitzuen sektorearen bilakaera positiboan.\nAdministrazio Publikoa, Hezkuntza eta Osasuna barne hartzen dituen adarrak erakutsi du dinamismo handien zerbitzuen sektorean: %2,2 hazi da. Ondoren Merkataritzaren, Ostalaritzaren eta Garraioaren sektorea dago, %1,6ko hazkundearekin. Gainerako zerbitzuek ere izan dute jarduera-mailaren hazkundea (%1,1).\nAurreko bilakaerak erantsita, %1,1eko hazkundea izan du Balio Erantsiak, eta positiboa ere izan da produktuen gaineko zerga garbien efektua 2014an (%1,7ko hazkundea).\nEskaria aztertuz gero, %1,1eko hazkundea du Barne Eskariak, eta horri gehitzen badiogu BPGren %1,2ko hazkundea, kanpoko saldoaren ekarpen positiboa dago 2014an. Esportazioek % 3,4 egin dute gora, eta % 3,2 inportazioek.\nBarne Eskariaren 2014ko hazkunde positiboak Azken Kontsumoko Gastuaren %1,4ko hazkundea izan du oinarri, eta Etxebizitzetako azken kontsumoko gastua (%1,6) eta Administrazio Publikoen Azken Kontsumoko gastua (%0,9) igo dira; Kapital-eraketa Gordinak, aldiz, ez du hazkunderik izan (%0,0). Kapital-eraketa gordinean ere izan dira bi joera kontrajarri; batetik, Ekipo-ondasunei dagokienak tasa positiboak izan ditu (%2,2), eta bestetik, Gainerako Eraketa Gordinak, erakuntzari gehiago dagokionak, bilakaera negatiboa izan du (-%1,0).\nEnplegua %0,3 hazi zen\nEnpleguaren bilakaera, lanaldi osoko lanpostu baliokideetan neurtuta, positiboa izan da; %0,3ko batez besteko hazkunde estimatua izan da 2014an. Enpleguaren joerarik onena zerbitzuen sektorean izan da; hala, %1,1eko hazkundea izan da 2013ko batezbestekoarekin alderatuta. Halaber, Lehen sektorearen ere egon da enpleguaren hazkunde txiki bat (%0,2). Aitzitik, Industrian zein Eraikuntzan enplegua galdu da berriro; -%1,8 eta -%2,4, hurrenez hurren.\nLurralde Historikoen araberako BPGren bilakaera positiboa izan da hiru lurraldeetan. Araba eta Bizkaia %1,1 hazi dira, eta Gipuzkoa %1,4.


Sintesi bidean – 2 orrialdea – IKTak eta konpetentzia digitalak hezkuntzan\nHona hemen Urko Fernandezek 2017-2018 ikasturtean HEZikt graduondokoaren bosgarren moduluko Jendartea eta hezkuntza: arriskuak eta aukerak izeneko ikasgaiari buruz egindako sintesia. Bigarren moduluko lehenbiziko gai honetan azkeneko hamar urte hauetan teknologiak eta, batez ere Internetek ekarri dizkigun erronkak eta arriskuak izan ditugu aztergai, lehenbiziko partean. Haur eta nerabeek Interneten aurkitzen dituzten esperientziak, gatazkak eta arriskuak kudeatzeko tresnak behar dituzte. Askotan, tresna edota irtenbide teknologikoetan jartzen … Irakurtzen jarraitu Jendartea eta hezkuntza: arriskuak\nbizargorri 2018-05-22 2019-03-05 2 iruzkin\nHona hemen Aitziber Iturricastillok 2017-2018 ikasturtean HEZikt graduondokoaren laugarren moduluko Hizkuntza irakaskuntza on-line izeneko ikasgaiari buruz egindako sintesia. Laugarren moduluko bigarren gaiaren hasieran saio sinkronoen ezaugarriak aztertu ditugu eta dauden aukeren arteko aldeen hausnarketa egin dugu. Ideia batzuk errepikatu ditugun arren, kameraren erabilpenaren helburu ezberdinak, edonondik egin daitezkela, mintzamena baino gehiago lantzeko aukera ematen digutela eta i(ra)kasle rolen aldaketa kasu, zenbait ideia desberdin ere aipatu … Irakurtzen jarraitu Hizkuntza irakaskuntza on-line\nbizargorri 2018-05-04 2018-06-21 2 iruzkin\nHona hemen Mikel Larrañagak eta Itziar Aldabek 2017-2018 ikasturtean HEZikt graduondokoaren laugarren moduluko Materiala sortzeko estrategiak eta baliabideak izeneko ikasgaiari buruz egindako sintesia. Laugarren moduluko hirugarren gaian ahozko zein idatzizko komunikazioa lantzeko materiala sortzeko baliabideak eta estrategiak landu ditugu. Alde batetik, estandarraren erabilera eta baliabide biltegiak ikusi ditugu. Sortutako materialaren berrerabilgarritasuna ahalbidetzen duten SCORM eredua eta QTI estandarra ikusi ditugu. Gainera, sortutako materiala partekatzeko erabiltzen … Irakurtzen jarraitu Materiala sortzeko estrategiak eta baliabideak\nHona hemen Entzi Zubirik 2020-2021 ikasturtean HEZikt graduondokoaren bosgarren moduluko Hizkuntzen i(ra)kaskuntza online: ezarpen baten adibidea (bai&by) izeneko ikasgaiari buruz egindako sintesia. Hizkuntzen online irakaskuntzarako teknologiez hausnartzeko 30 urteko ibilbidea duen bai&by proiektuak teknologia berriez egiten duen erabilera aztertzea izan da ikasgai honen xedea. Horretarako ikasleak bai&by-n matrikulatu dira eta ordu batzuk ikasi dituzte sistemaren ezaugarriak praktikan ezagutzeko. 5.1.1. Hasierako diagnostikoa: ataza honetan bai&by-ren hasierako … Irakurtzen jarraitu Hizkuntzen i(ra)kaskuntza online: ezarpen baten adibidea (bai&by)\nbizargorri 2018-05-04 2021-04-25 2 iruzkin\nHona hemen Lourdes Guàrdiak 2017-2018 ikasturtean HEZikt graduondokoaren hirugarren moduluko El e-learning en la universidad izeneko ikasgaiari buruz egindako sintesia. En un entorno digital podemos crear contextos o escenarios para aprender. El modelo pedagógico y los recursos tecnológicos de esos contextos condicionan los procesos de enseñanza y aprendizaje. Por lo tanto, para diseñar contextos de e-learning, necesitamos saber qué es el e-learning, qué rol tienen las … Irakurtzen jarraitu El e-learning en la universidad\nhezikt 2018-03-09 2018-03-09 2 iruzkin\nHona hemen Amaia Arroyo-Sagastak 2017-2018 ikasturtean HEZikt graduondokoaren hirugarren moduluko E-learning-erako baliabideak izeneko ikasgaiari buruz egindako sintesia. Sarean, komunikazioa aldatu egiten da; beraz, informazioa beste formatu batzuetan eman beharko genuke, testuaz haratago. Gaur egun, bideoa da gehien kontsumitzen dugun formatua, baina badira beste zenbait ere. E-learning-ak sarearen errealitate hori kontuan hartu behar du eta edukiak hainbat formatutan eskaini. Horrela, eskaintza oparoagoa izateaz gain, aniztasunari erantzun ahal … Irakurtzen jarraitu E-learning-erako baliabideak\nhezikt 2018-03-01 2019-10-21 Iruzkin 1


Askotariko ale atipikoa, aglaonema | Consumer\nAskotariko ale atipikoa, aglaonema\nOso landare zaingarria da\nAldaera gehienak ez bezala, aglaonema argi gutxiko giroetan garatzeko gai da. Landare horrek ez du ingurune-hezetasun handirik behar, eta, beraz, erraz zaintzen da. Oso ale gogorra da, eta eguzki-izpiak zuzenean jasotzea onartzen du. Ez da gomendagarria gainerako ale askotarikoentzat, eguzkiak hostoetan egiten duen ekintzaren ondorioz kolorea galduko baitute.\nKokatu aglaonema leku epeletan, tenperatura 16 °C-tik jaisten ez den lekuetan. Ureztatzeko, ur biguna erabili behar da giro-tenperaturan. Ale honek, ureztatzeaz gain, inguruko hezetasuna ere eskertzen du, eta hori lortzeko, legarra eta ura duen plater bat erabil dezakegu bere lore-sortaren azpian, edo urez betetako ontzi bat edo landare batzuk jarri, giroa hezetzeko. Landare hori ez da lainoztatu behar, hostoetan ur gehiegi egoteak orbanak sor baititzake.\nAglaonema 15 egunean behin ordaindu beharko duzu martxoan eta abuztuan, aurrera egitea nahi baduzu. Hala egiten ez badu, hazten doazen hostoak txikiagoak eta koloretsuak izango dira, eta hori ez da gomendagarria hostoak dituen ale askotariko batean.\nAzkar hazten denez, ale gazteak udaberrian eta zaharrak landatu beharko ditu, beharrezkoa denean.\nBere harrapari nagusiak kotxinillak dira, alkohol metilikoan bustitako kotoi zati batekin erretiratu daitezkeenak, birikekin eta armiarma gorriarekin. Bere presentzia nabaritzen badu, intsektizida sistemikoa erabiltzea gomendatzen da, izurritearekin amaituko duena, baina ez inguruko ekosistemarekin.\naglaema aldakor atipiko


Dragados enpresak atzera egin du Errebaleko obren kontratu-suntsipena dela-eta Eibarko Udalaren aurka hasitako prozesu judizial guztietan — Eibarko Udala\nErrebalen egiten ari diren eraikinaren irudia.\nEibarko Udala akordio batera iritsi da Dragados enpresarekin, zeinaren bidez, amaiera ematen zaion Errebaleko erabilera anitzeko gunea eraikitzeko obraren kontratua suntsitu zela-eta bi aldeen artean zegoen auziari; kontratuaren suntsipena Udalak berak eskatu zuen 2017ko abenduan. Lortutako akordioaren arabera, Dragadosek atzera egiten du Udalaren aurka suntsipen horrengatik hasitako prozesu guztietan.\nEibarko Udalak orain dela hiru bat urte erabaki zuen kontratua suntsitzea, Dragados ez zelako baldintzak betetzen ari ulertzeagatik, funtsean, obra-exekuzioko epeei dagokienean. Erabakia Euskadiko Aholku Batzorde Juridikoak —kide anitzeko organo aholku-emaile gorena, eta objektibotasun eta inpartzialtasunaren berme dena— babestu zuen; organo horren arabera, Udalak kontratua suntsitzean zuzen jokatu zuen, eta, hortaz, Udal Gobernu Taldearen erabakia justifikatzen zuten tesiak babestu zituen.\nDragados enpresak, halere, erabaki zuen gaia Auzitegietara eramatea, Udalaren aurka bi demanda judizial aurkeztuz. Lehenengoa, Udalak Errebaleko obraren kontratua suntsitzeko erabakiaren kontra. Eta bigarrena, Udalak egindako obra-amaieraren likidazioaren kontra jarritakoa, zeinarengatik Dragadosek 311.513,81 euro erreklamatzen zituen.\nOrain, eta aurreko astean sinatutako akordioaren ondorioz —homologazio judizialaren zain—, Dragadosek atzera egingo du bi prozedura judizial horietan eta konpromisoa hartuko du demanda judizialak berehala erretiratzeko.\nJon Iraola Obra zinegotziaren arabera: “Dragadosek prozedura judizial hauetan atzera egiteak esan nahi du Udalak arrazoi zuela, arrazoiak genituela obra-kontratua suntsitzeko, eta, ondorioz, zuzen eta modu justifikatuan jokatu genuela; Gobernu Taldeak argi izan zuen hori hasieratik eta Euskadiko Batzorde Juridiko Aholkulariak berretsi egin zuen bere garaian”.\nGainera, eta aurreko astean aldeen artean lortutako akordioaren arabera, Dragadosek 350.000 euro ordainduko dio Eibarko Udalari, bere jarduerak sortu dituen kalte eta galerengaik.\netiketak: Errebal, Dragados, Eibar, Eibarko Udala


Kontxako Banderarako lehian ariko diren traineruak nortzuk izango diren erabakita geratu da – Usurbil Eginez\nKontxako Banderarako lehian ariko diren traineruak nortzuk izango diren erabakita geratu da\nVicky Piñeiro Orioko aurrekalaria, ziaboga ematen, atzo, Donostiako Badian, Kontxako Banderako sailkatze estropadan. (Arg.: Juan Carlos Ruiz/Foku)\nDatozen bi igandeetan Kontxako Banderarako lehian ariko diren traineruak nortzuk izango diren erabakita geratu da. Atzoko saioan, Kontxako Banderako sailkatze estropadetan, emakumezkoen kasuan Orioko traineruak egin zuen denborarik onena eta gizonezkoetan Ondarroako traineruak. Guztira 43 ontzik hartu zuten parte Kontxako Banderarako sailkatze estropadan; 20k emakumezkoetan eta 23k gizonezkoetan.\nErlojuaren aurkako proba izan zen, eta, minutu bateko tartearekin atera ziren traineruak txandaka; emakumezkoak 17:30ean eta segidan, gizonezkoak. Aurreikuspenak betez, itsaso narratsarekin eta ipar-ekialdeko haizearekin jokatu zituzten estropadak arraunlariek. Baldintzak egokienak izan ez baziren ere, ez zen ezusteko handirik izan Kontxarako sailkatu diren taldeen artean.\nBi igandeetan Kontxako Banderarako lehian 6 herritar arraunean jarraituko dute:\nUrteetan pilatutako emozioek gainezka egin zuten Donostiako portuan. 23 urte dira Ondarroako “Antiguako Ama” ez zela sailkatzen Kontxako Banderarako, eta, haren historian aurrenekoz, sailkatze estropada irabazita, gainera. Negarra egin zuen Iñaki Errasti entrenatzaileak trainerua arrapala parera iritsi eta lehorrera salto egin baino lehen. Urtea osoan pilatutako tentsioak, egindako sakrifizioak, atzo kanpoan utzi behar izan zituen arraunlariekiko enpatia eta maitasuna, iazko arantza, 2,66 segundogatik sailkatu ez izana…\nKontxarako sailkatu diren taldeak eta egindako denborak\nArraun Lagunak, 11:31,06\nSan Juan, 11:42,88\nNautico de Riveira, 11:45,1\nIrailak 1eko estropadetako txandak\nSailkapen proba amaitzean datorren iganderako taldeak osatzeko zozketa egin zuten Donostiako udaletxean. Emakumeen estropada goizeko 11:00etan hasiko da eta gizonena, eguerdiko 12:00etan.\nLehen txandan: Hondarribia, Donostiarra, Orio eta Hibaika.\nBigarren txandan: Nautiko de Ribeira, Arraun Lagunak, San Juan eta Zumaia.\nLehen txandan: Kaiku, Urdaibai, Orio eta Santurtzi\nBigarren txandan: Ondarroa, Donostiarra, Zierbena eta Hondarribia.\n2019ko Kontxako Banderari buruzko informazioa\nDonostiako Estropadak “Kontxako XII. Bandera (emakumezkoen modalitatea)”: irailaren 1- 8ko estropadak (jpg, 1836 KB)\nDonostiako Estropadak “Kontxako Bandera (gizonezkoen modalitatea)”: irailaren 1- 8ko estropadak (jpg, 327 KB)\nAurrekoa Previous post: Mertxe Aizpurua: “Azalpenak eskatu dizkiogu Madrili 500 laguneko zerrendaren berri ote duen jakiteko”\nHurrengoa Next post: Irailaren 10ean Euskaraldiaren bigarren edizioa prestatzen jarraitzeko bilera irekia Potxoenean


About: Szczecingo aintzira\nSzczecingo aintzira (polonieraz: Zalew Szczeciński, alemanez: Stettiner Haff), Szczecingo badia eta Oderren aintzira (alemanez: Oderhaff) ere deitua, Oder ibaiaren estuarioan, Polonia eta Alemaniaren artean, dagoen itsas aintzira da. Usedom (polonieraz: Uznam) eta Wolin uharteek Pomeraniako badiatik (eta Baltikotik) bereizten dute, baina Oderren hiru adarrek (Dziwna, Świna eta Peenek) aintzira eta itsasoa lotzen dituzte. Aintzirak 687 km²ko azalera dauka. Batez besteko sakonera 3,8 mkoa da, eta gehienezkoa 8,5 mkoa. Hala ere, nabigazioa errazteko, 10,5 mko sakonera duten ubideak daude. (eu)\nSzczecingo aintzira (eu)


Takoidun zapata gorria – piszifaktoria\nTakoidun zapata gorria\n[Kontratazioa irekita] [DOSSIER OSOA] [Fitxa teknikoa]\nArgiak itzalita dauden bitartean, edozer da posible. Nahi bezain garaiak izan gaitezke, zeruko hodeien zuri samurra hatz-puntekin ukitzeraino. Nahi bezain apalak izan gaitezke, oinpean aurkitzen ditugun zulo tipi guztietatik ihes egiteko. Eta nahi bezain libreak izan gaitezke, buru, beso eta hanketan haririk lotuta ez daukagula sentitzeko, gure kabuz higitzeko, nahikeria hutsez hara joan eta itzultzeko, joan eta itzultzeko, joan eta berriro sekula ez itzultzeko.\nIlunpea da txotxongiloen territorio libre bakarra.\nTakoidun Zapata Gorria 20 minutuko iraupena duen antzezlan labur bat da, Piszifaktoria Ideien Laborategitik sortu den bigarren proiektua. Ezohiko gunetan erakusteko obra bat da, ez baitu eszenatoki baten beharrik (nahiz eta eszenatokirako ere moldagarria den). Hartara, antzez-ekintzaren barruan egoteko eta ekintza bertatik bertara bizitzeko aukera ematen zaio publikoari, lanaren pieza bat gehiago balitz bezala.\nGainera, arnas laburreko antzezlana bada ere, lan handien modura pentsatua eta mamitua dago. Horren erakusle da, esate baterako, lau antzezleren lana ikusteko parada izango dugula, bai eta askotariko arte-diziplinak ere: zuzeneko musika, dantza, rapsodia…\n_Anuska Irisarri: igor arzuaga\n_Lili Etxekopar: haizea paris\n_Luzien Etxegoien: jabi de la ydalga\n_Idazlea: mikel ayllon\n_Karakterizazioa: maite gutierrez\n_Jantziak: truca rec\nLan honek Gasteizko Nazioarteko Antzerki Jaialdiaren laguntza jaso du.\nEstreinaldia: 2017ko urriaren 28an.\nEuskadi Irratia: http://www.eitb.eus/eu/irratia/euskadi-irratia/programak/arratsean/osoa/5446116/takoidun-zapata-gorria-ayllon-eta-arzuagaren-artean-arratsean/\nHala Bedi – Kakatzarra: http://halabedi.eus/2018/02/24/kakatzarra-13-trece-que-te-parece/\nArrosa Sarea: http://www.arrosasarea.eus/2017/12/05/mikel-ayllon-norberak-bere-buruari-eraikitzen-dizkion-kartzelez-hausnartu-nahi-dugu-antzezlanean/\nAiaraldea II: https://aiaraldea.eus/laudio/1509144543330-takoidun-zapata-gorria-antzezlana-larunbatetik-asteartera-gasteizko-nazioarteko-antzerki-jaialdian-ikusgai\nNoticias de Álava: http://www.noticiasdealava.com/2017/10/26/ocio-y-cultura/cultura/tres-producciones-alavesas-de-microteatro-toman-la-escena


Alderdien karta-jokoa hastear da • ZUZEU\nGarrantzi gutxi du lehenengo, bigarren edo hirugarren izan, zinegotzi bat gora edo bi diputatu behera. Alderdien arteko botere-trukeak izango dira gure erakundeen banaketaren muina.\nZure herriko alkate edo lurraldeko presidente/diputatu nor izango den jakiteko, ziurrenik egunak itxaron beharko dituzu. Paktuei buruz hitzik esaten ez duten politikariek izango dute horren erantzukizuna. Karta truke jokoa errazten duen indar banaketa orekatuan ezer gutxi dugu guk esateko.\nEuskal Herrian, oro har, lau eremu politiko aurkeztuko dira. Espainiazaleak eta abertzaleak. Ezker eta eskuin. Gutxi gora behera lau hanka orekatu dira. Bakoitzak bere ahulguneak eta indarguneak ditu. Baina, denek dute zer eskatu eta zer eskaini.\nHamaika aldiz entzun dugu azken aldian: “paktuak egingo ditugu gure programaren arabera”. Erdipurdizko egia edo gezur galanta. Kartak eskuan hasten da trukea. Botere esparruak tartean direnean programak malgutu egingo dira. Harritzeko paktu bakarra, gauzak dauden moduan, PP/UPN-Bildu izango da.\nProgramaren inguruko hitzarmenak a posteriori egingo dira, aurretik trukea. Nik zuri hau emango dizut zuk niri hura ematen badidazu. Kartak trukatu, eta gero, agian, proposamenak adostuko dira.\nInkesten gaineko hipotesiak\nPP-PSE: Askok iragartzen zizkioten zirrikituak ireki ireki dira, baina baita berehala itxi ere. Basagoitik “sekula” ez omen dio Patxi Lopezi babesa ukatuko. Diputazioetan begia jarriz gero, Gipuzkoan eta Araban PP-PSEk EAJri aurrea hartuko diote, baita Gasteizen ere. Abertzaleen esparru instituzionalak kentzen segiko al dute? EAJ horren beldur da.\nPSE-EAJ: Espainian duten amodio istorioak bere horretan dirau, Euskal Herriko egoera mikatza gorabehera. Hala ere, paktu hau Bilduren aurka erabiliko den susmoa badago, Gipuzkoan batez ere. EAJren proiektu “estrategikoak” hankaz gora geratuko lirateke Martin Garitano Diputatu Nagusi bilakatzekotan. Gipuzkoako hitzarmenek eragina izan dezakete, esaterako, Araban eta Gasteizen. PSEk EAJri Gipuzkoa, EAJk PSEri Araba. Eta, Gasteiz?\nEAJ-Bildu: Urteetan ezker abertzalea eta EAJ mutur-joka ibili arren, kalte txikienaren alde egin du sarritan ezker abertzaleak. Pentsatzekoa da EAk PP-PSE ituna zabal ez dadin EAJrekin hitzarmena egiteko bulkada izango duela. Baina, bestalde, programa aldetik bi proiektu guztiz ezberdinak dituzte EAJk eta Bilduk, lotzen dituena, izatekotan, bakea eta normalizaziorako ibilbidea izan daiteke. Hala ere, EAJk itxaropena izango du Aralarren emaitza onetan. Izan ere, iragarri dute haien alde egingo dutela behar izanez gero.\nHipotesi honetan luzatuz egoera hau gerta daiteke. EAJk Bilduri Gipuzkoa utzi eta Bilduk EAJ babestu Araban eta Gasteizen. Aukera hau beti ere PP-PSE ez badira elkar ulertzen edo matematikek laguntzen ez badiete.\nNafarroa eta Iruñea: Araba, Gipuzkoa eta Bizkaiaren aldean banaketa politiko ezberdina aurkitzen dugu hemen. Zeharkako eragina izan dezake EAEn. Hala ere, Nafarroan unionistek nagusi izaten segitzen dute. PSE-PP-PSN hirukoteak NaBai2011 eta Bilduren arteko hitzarmenak galaraziko ditu Parlamentuan eta Iruñean. Orain lau urtekoak ikusita PSN eta NaBai2011ren arteko paktu orokorrak ezinezko dirudite.\nNahastuta? Ez da gutxiagorako.\nIgandean jakingo dugu euskal herritarron borondatea zein den. Nork nori zer ematen dion, ordea, gure alkate eta diputatu/presidente nor izango den, alegia, partida jokatzen ari direnen kontua izango da.\nKartak banatuko ditugu igandean, jolasa astelehenean hasiko da.\nOharra: analisi hau epe motzera eta erakundeetako botere banaketara zuzenduta dago. Ez zaio garrantzirik kendu nahi epe ertainera indarren harremanen aldaketak ekarriko dituen ondorioei.


Bihar abiatuko da Martin Ugalderi buruzko hitzaldi-zikloa | Hitzen uberan\n← TAXIAK EZ DIRA INOIZ GELDITZEN – XABIER MONTOIA\nSlavenka Drakulic-en «Sekula ez liokete euli bati hegalik kenduko» kaleratu du Txalapartak →\nMartin Ugalderen jaiotza-mendeurrenaren harira hainbat ekitaldi antolatu dituzte, eta bihar abiatuko da horietako bat: lau hitzaldiko ziklo bat. Nerea Azurmendi kazetariak «Martin Ugalde, historia egin zuen kazetaria» hitzaldia eskainiko du Martin Ugalde Parkean, arratsaldeko zazpietan. Hitzaldia streaming bidez jarraitzeko modua egongo da.\nMartin Ugalde idazle eta kazetaria jaio zela 100 urte betetzen dira aurten, eta hura gogoratzeko ekitaldi-sorta bat antolatu dute haren familiak eta hainbat erakundek elkarlanean (Eusko Jaurlaritza, Gipuzkoako Foru Aldundia, Andoaingo udala, Hondarribiko udala, Jakin, Euskal Idazleen Elkartea, elkar, Berria eta Martin Ugalde kultur parkea).\nOrain arte, haren omenezko erakusketa ipini dute Hondarribian eta Donostiako Koldo Mitxelena Kulturunean. Urriaren 7tik aurrera, berriz, Bilboko Bizkaia aretoan dago ikusgai erakusketa horixe bera, hilaren 27ra arte, EHUren laguntzaz. Azaroan ekitaldi gehiago izango dira, 1921eko azaroaren 11n jaio baitzen, hain zuzen, Ugalde; besteak beste, haren digitalizatuak aurkeztuko dituzte. Udazkeneko agenda osoa hemen kontsultatu dezakezue.\nHorrez gainera, Ugalde pertsona eta haren lana balioan jartzea helburu izango duen hitzaldi-ziklo bat antolatu dute: Ugalde aztertu duten –edo aztertuko duten– hainbat ikerlarik parte hartuko dute bertan. Bihar abiatuko da ziklo hori, Nerea Azurmendi kazetariaren hitzaldiarekin: «Martin Ugalde, historia egin zuen kazetaria». Martin Ugalde Parkean izango da, 19etan, eta streaming bidez jarraitzeko aukera izango da, helbide honetan: https://www.youtube.com/watch?v=bH2CL2zxZyA\nHurrengo asteetan beste lau hitzaldi izango dira. Ugalderen eta Egunkariaren arteko harremanaz hitz egingo du Iñaki Uriak urriaren 21ean; hilaren 28an, berriz, «Martin Ugalderen garaia PENen begiradatik» aztertuko du Laura Mintegik. Azkenik, azaroaren 4an, Ugalde eta politika hartuko ditu aipagai Anjeles Iztuetak.


Kirmen Uriberen AEBetako sustatzaile eta itzultzaile moduan ezagutu genuen New York estatuko poeta euskalduna da Elizabeth Macklin. Estilo zuzenketak egiten ikasi eta horretan jardun zuen 1974tik 1999ra New Yorker aldizkarian. Egun freelance dabil, idazleentzat zuzentzaile eta itzultzaile lanean. Zoriak gurera ekarri zuen 1999an eta, geroztik, urtean bi aldiz etorri ohi da Bilbora.\nNew York estatuko upstate barnealdean sortu zinen, hiritik urrun.\nHiri handiarekin harreman gutxi izan nuen txikitan, eskolarekin txangoren bat bakarrik. Espainiar hizkuntza eta literatura ikasi nituen are urrunago dagoen Postdam herrian, eta 1972an Madrilen ibili nintzen ikasle. Egia esan, Madrilen ikasi nuen New York hirian bizitzen.\nPoesiarekiko interesa gaztetatik garatu zenuen?\nGarai hartan Lorcaren lana irakurria neukan, baina ez neukan poeta izateko asmorik. Lagunentzat eta familiarentzat idazten nituen poemak. Complutense unibertsitatean oso irakasle berezia izan genuen, Carlos Bousoño poeta. Estetika eskolak ematen zizkigun eta oso tipo bitxia zen, guardia zibilen gaineko Lorcaren poema deklamatzen zuen, irakasteko. Bere teoria poetikoan sistema logikoaren apurketaz ziharduen, gaztelaniazko “u” fonemak sekulako indar txarra zuela zioen eta nik oraindik sinesten dut hori. Behin Bousoñori nire olerki bat erakutsi nion eta beste gauza batean aritzeko esan zidan.\nEuskaldunekin lehenengo harremana ere Madrilen izan zenuen.\nBai, unibertsitate garaian donostiar bat eta bilbotar bat ezagutu genituen, babestu gintuzten, patata tortilla egiten eta hiriko kaleetan euritakoarekin inor ofenditu gabe ibiltzen irakatsi ziguten… Euskal Herriko dohainak! “Eskerrik asko” esaten eta kantu batzuk ere irakatsi zizkiguten.\nEuskal Herrira, baina, 1999an etorri zinen.\nAmerikar poetentzat atzerrian urtebete igarotzeko dagoen Amy Lowell beka lortu nuen. Hasieran Machu Picchura joatea pentsatu nuen baina han gatazka zegoen eta Euskal Herria aukeratu nuen, hemen su-etena zegoela eta Guggenheim museoa zabaldu berria zela jakinda. Lehengusu txiki batek Obabakoak aholkatu zidan, ingelesez irakurri nuen. Ondoren, A man alone ere irakurri nuen, copyright orrialdera jo eta Gizona bere bakardadean zioela ikusi nuen. Esaldi hori itzuli nahian hiztegian galdu nintzen… Ikasi nuen “berekoi” hitza selfish dela hirugarren pertsonan –alaba bakarra naizenez nirekoia naiz– eta jakin-mina indartu zitzaidan.\nHona iritsi eta euskara ikasteari ekin zenion.\nBilboko Txakur kaleko euskaltegian izena eman eta ikasten hasi nintzen. Beka amaitu baino bi aste lehenago erlatiboa ikasi nuen eta errazagoa egin zitzaidan ondoren Internet bidez ikasten jarraitzea, e-postaz eta Santurtziko euskaltegikoekin harremanetan.\n2002an Kirmen Uribe ezagutu zenuen.\nOtsailean gertatu zen, zorte handia izan zen; Santurtziko euskaltegian nengoela, irakasle batek haren artikulu bat erakutsi zidan. Urtarrilean Egunkaria-n zutabea idazten zuen astero eta idazkera laua duenez, atsegin nuen, erraz irakurtzen nuen, hiztegian sarri begiratu beharrik gabe. AEKn zebilen haren arrebaren bidez egin nuen harremana eta hark postaz bidali zidan bere poesia New Yorkera. Beldurrak jota nengoen, euskarazko poesia itzultzeko gai izango ote nintzen... Raymond Carverri buruz idazten ari zela eta, saiatu nintzen poemak ingelesera ekartzen. Nire ingurukoei erakutsi eta gustatu zitzaizkien, Kirmeni ere bai. Abuztuan ezagutu genuen elkar aurrez aurre.\nBeti etortzen zara otsailean eta abuztuan?\nOtsail hartan, hain gustura egonda, ez nintzen agentziara joan eta iraungi egin zitzaidan itzultzeko bidaia. Agentziakoak, kalte-ordain moduan, 100 dolarren truke abuztuan joan-etorria egitea proposatu zidan. Geroztik hala egiten dut urtero: Santa Ageda eta Aste Nagusia. Hemen badut euskarazko nire artxipelagoan bizitzeko aukera.\n2003an, ordea, zeuk jaso zenituen Kirmen eta lagunak.\nMartxoan etorri ziren New Yorkera Kirmen eta musikari taldea. Irakurraldiak antolatu nituen sei bat tokitan: lehendabizi azalpenak ingelesez, jendeak jakiteko zer datorkien, eta gero emanaldia. Urte horretako abenduan Zaharregia, txikiegia agian atera zuten Durangoko azokarako eta testu guztiak itzuli nituen. Geroago, PEN Translation Fund-era Bitartean heldu eskutik liburuaren lagin bat bidali eta itzultzeko diru-laguntza eman zidaten.\nInoiz idatzi duzu euskarazko poemarik?\nBai, hizkuntza askotan New Yorki buruzko poemez osaturiko bilduma baterako nik euskaraz idatzitako bat argitaratu zen, eta Senpereko Hatsaren Poesia bildumarako urtero idatzi ohi dut poema bat.\nTrumpen garaipenak kezkatuta zaude.\nHain da nazkantea, atzerakoia… Gutxiengoaren presidentea dela azpimarratu behar da. Gutxienez bi urte pasatu beharko dira hurrengo hauteskundeetan kongresua aldatu eta bera impeachment bidez kentzeko. Harrigarria egiten zait zenbat jendek parte hartu duen haren aurkako protestetan.\nNola azalduko zenuke haren garaipena?\nEz dut supremazista zurien eragina onartu nahi, baina bistakoa da bazeudela hirien eta landa guneen arteko tirabirak. Trumpek, telebistako celebrity-a zela, bazuen presidentegai ukitua. Anarkista zela esan zuen norbaitek, bai zera! Ikuspuntu distopikoa dut gai honetan, ez da txantxa. Ezikusiarena egin duten sektore asko jabetzen ari dira egoeraz; Trump lau urtez boterean egonez gero, fronte antifaxista bat osatuko dela uste dut. Hirietan ikasten ari gara gure ordezkari demokratekin harreman estuagoak izaten.\n“Hemen bizi izan nintzen urtean bi xede nituen: txakur kakarik ez zapaltzea eta kalimotxorik ez dastatzea, kontzeptua ezin bainuen onartu. Abuztuko egun sargori batean norbaitek ardo onarekin egindako kalimotxoa eman zidan eta ederra zegoen. Urte osoan, hala ere, ez nuen gorotzik zapaldu, eta atzo bertan bat zapaldu nuen, non eta Abandoko geltokian! Asmoak asmo, uste dut ez dudala inoiz euskara guztiz ikasiko, gogoa izan arren”.\nKanal hauetan artxibatua: Literatura | Euskara | Kirmen Uribe | Bilbo | Donald Trump


ingurumen / ingurunedun\ningurune 1 iz zerbaitek hartzen duen ingurua. ik ingurumari.\nLehenengo gizakien ingurunea, zentzu kimikoan, gaur egungoa baino askoz garbiagoa zen. Irene Aldasoro «Giza gorputza lanean» - John Lenihan - 68. orr.\nBaina arraina lasai bizi da; ez du grabitatearen arazorik, ez eta gorputza ingurunea baino tenperatura handiagoan mantendu beharrik ere. Irene Aldasoro «Giza gorputza lanean» - John Lenihan - 165. orr.\nIzugarri nozitzen dugu gure ingurunearen eragina. Josu Zabaleta «Fantasiazko ipuinak» - Guy de Maupassant - 322. orr.\nEz da bere berezko ingurunetik ez fisikoki ez sinbolikoki ez ekonomikoki urruntzen. J. Garzia / A. Egaña / J. Sarasua «Bat-bateko bertsolaritza» - 56. orr.\nHautetsiei presio egitea egotzi dio Imazek «Batasunaren inguruneari». Berria - Euskal Herria 2006-02-01\nNire ingurunetik ihes egiteko. Jon Muñoz «Loroaren teorema» - Denis Guedj - 96. orr.\nGorputzaren barruko egituren eta kanpoko ingurunearen arteko kolpe-motelgailua den aldetik, ezaugarri praktiko asko ditu larruazalak. Irene Aldasoro «Giza gorputza lanean» - John Lenihan - 68. orr.\nIngurunea nolakoa den eta bakterioak zer elikagai behar duen. Juan Garzia «Sagua, eulia, eta gizakia» - François Jacob - 54. orr.\nBabestutako inguruneak: Adituen arabera, arriskuan dauden espezieak babestu ahal izateko, oinarrizkoak da haien bizi-baldintzak bermatuko dituzten inguruneak sortzea. Berria - Gaiak 2004-02-19\nErdi Aroko nekazari batek, bera bizi zen lekuko bost kilometroko ingurune batean eskuratzen zuen kontsumitzen zituen ondasunen %90. Koro Navarro «Ekonomiaren globalizazioa» - Jacques Adda - 26. orr.\nBikietan egindako azterketen helburua genetikaren eta ingurunearen efektu erlatiboak aztertzea izan da. Berria - Gaiak 2006-03-29\nHorrela aurrekariak eta ingurunea hobeto ezagutuz. Xabier Arregi «Jakitearen arkeologia» - Michel Foucault - 61. orr.\nik testuinguru. 14421\nZeren baiezta daitekeen gauza bakarra baita, hori bakarrik ezagutzen dugulako, ingurune honetan, testuinguru jakin honetan, erdarek euskarak baino erraztasun handiagoa dutela komunikatzeko. Pello Salaburu «Euskararen etxea» - 179. orr.\nMendebaldekoa ez zen ingurune batean. Iñaki Mendiguren «Historiaren azterketa II» - A.J. Toynbee - 214. orr.\nIngurune arrotz batean aurkitzen duen pertsonaren ziurtasun erabatekoarekin. Jose Morales «Zazpi urkatuak» - Leonid Nikolaievitx Andreiev - 152. orr.\nIngurune zaratatsuetan, gai da belarria, arreta bilduz, soinu batzuk hautatzeko eta gainerakoak ez entzuteko. Irene Aldasoro «Giza gorputza lanean» - John Lenihan - 121. orr.\nIngurune industrial batean bizi ginen. Xabier Mendiguren Elizegi «Nerabearen biluzia» - 15. orr.\nErraz erakuts daiteke lubrikazio hidrodinamikoa ezinezkoa dela ingurune biologikoan. Irene Aldasoro «Giza gorputza lanean» - John Lenihan - 42. orr.\nTeknologia ez da azalpen beharrik duen zerbait, ingurune sozialean askotariko eraginak dituen kaxa beltza (black box) baizik. Askoren artean «Filosofiako gida» - 250. orr.\nLehen frantziskotarren garaiko ingurune historiko kulturalean. Askoren artean «Asisko Frantzizko, Asisko Klara» - 36. orr.\nEredu hori oso desegokia bihurtu zen orduko ingurune ekonomikoarentzat. Iñaki Heras «Txanponaren bi aldeak» - 170. orr.\nIzan dira meatzari-herriak ingurune guztiz euskaldun batean. Xabier Mendiguren Elizegi «Arbelaren gainean» - 148. orr.\nBerdin [b] / [ß] bikotean bigarrenaren jarraitutasuna da ingurune jarraituagatik esplikatzen dena. Lourdes Oñederra «Fonetika fonologia hitzez hitz» - 40. orr.\nAurkakotasuna ingurune jakin batean gal daiteke. Lourdes Oñederra «Fonetika fonologia hitzez hitz» - 116. orr.\nBiziak ezinbestekoa du barne-ingurune berezi bat mantentzea. Irene Aldasoro «Giza gorputza lanean» - John Lenihan - 75. orr.\nKanpo-ingurunearen arrisku termiko, mekaniko eta kimikoetatik babesten gaitu. Irene Aldasoro «Giza gorputza lanean» - John Lenihan - 85. orr.\nEta, orain herri txikietan etxez etxe doazen kamioitxo horien antzera, etorkizunean landa-ingurunean horrelako salmenta jeneralizatuko da. Edorta Agirre «Baietz okerreko bidea aukeratu! » - 116. orr.\nGiza ingurunearen gaineko gero eta kontrol handiagoa. Iñaki Mendiguren «Historiaren azterketa II» - A.J. Toynbee - 428. orr.\nGizarte-ingurunearen bat-bateko aldaketaren astindu gehigarria. Iñaki Mendiguren «Historiaren azterketa II» - A.J. Toynbee - 68. orr.\nGizarte-ingurune atzerritar batean. Iñaki Mendiguren «Historiaren azterketa II» - A.J. Toynbee - 256. orr.\nGainera, gizarte-, Eliz eta kultura-ingurune jakin batean sortu ziren eta ingurune horretan murgilduak daude. Askoren artean «Asisko Frantzizko, Asisko Klara» - 39. orr.\nAZTI Fundazioko Ozeanografia eta Itsas Ingurunea Saileko buruak. Berria - Euskal Herria 2004-02-14\nGipuzkoako Foru Aldundiko Landa Ingurunearen Garapenerako Sailak. Berria - Euskal Herria 2004-02-04\nEta gero Erdialdeko Anatoliako lurraldea zeharkatu behar da, ingurune lehorra, hotza, monotonoa... Jon Arretxe «Ekialdeko mamuak» - 21. orr.\nGure ingurune honetako putre eta saiek. Pello Zabala «Naturaren mintzoa» - 104. orr.\nEgun hartan eta hurrengoetan inguruneko jauntxoak iritsi ziren. Joan Mari Irigoien «Lur bat haratago» - 375. orr.\nUr-putzua edo datil-palmondoak zeuden inguruneetan. Jon Arretxe «Ekialdeko mamuak» - 101. orr.\nHiru zaku eta bi kaxa, hirurehun metroko ingurunean han-hemenka sakabanatuta. Joxe Austin Arrieta «Homo Faber» - Max Frisch - 40. orr.\nUtzia zuten atzean Bilboko ingurunea. Joxemari Iturralde «Euliak ez dira argazkietan azaltzen» - 224. orr.\nPertsonok elkarri min egiteko eta beste izaki batzuekin partekatzen dugun ingurunea suntsitzeko halako berezko gaitasun bat izateak. Itziar Eizagirre / Amaia Lizarralde «Garapen iraunkorra» - 79. orr.\nIngurunearen babeserako eta hobekuntzarako eskubidea nazioarteko legedian sartzeko kanpaina. Itziar Eizagirre / Amaia Lizarralde «Garapen iraunkorra» - 95. orr.\nIngurune-irakaslearen semea.. Josetxo Azkona «Patata soro bat» - 152. orr.\nbere ingurunea (6); bere ingurunean (5); bere inguruneko (3); gizarte ingurune (4); gizarte ingurunearen (3); gure ingurune (3); ingurune fisikoa (4); ingurune guztia (3); ingurune guztiz (3); ingurune hartan (9); ingurune honetan (3); ingurune hori (3); ingurune horiek (4); ingurune horretan (9); ingurune jakin (9); ingurune jakin batean (3); ingurune jakin batzuetan (5); ingurune naturala (3); ingurune seguru (4); ingurunearen arteko (6); ingurunearen gaineko (3); ingurunearen isla (3); kanpoko ingurunearen (3); natur ingurunea (4)


Kimetz Etxabek zortzigarren amaitu du Munduko mushing txapelketa - Zumaia - Baleike.eus\nKimetz Etxabek zortzigarren amaitu du Munduko mushing txapelketa\nBaleike 2019-02-01 16:47\nKimetz, eskuinean, Francisco Javier Alemannorekin\nGaur zen jokatzekoa Munduko mushing txapelketako hirugarren eta azken proba. Baina, gaur gauean izandako elurte bat dela medio, azken karrera hau bertan behera utzi dute. Ondorioz, lehen bi probetan izandako denborak hartu dituzte kontutan sailkapen orokorra osatzeko.\nBessans herria zuriz jantzita esnatu da gaur. Elurte handi bat izan da gauean, eta egunerako aurreikusita zeuden hitzorduak bertan behera uztea erabaki dituzte Munduko mushing txapelketako antolatzaileek. Hala, distantzia luzeko probak bakarrik jokatu dituzte. Bertan behera geratu diren proban artean da Kimetz Etxabe zumaiarrak jokatu behar zuen hirugarren eta azken proba.\nKimetzek sei txakurrek tiratako trineoko modalitatean hartu du parte. Gaurkoa jokatu gabe, asteazkenean eta ostegunean egindako postuekin eta denborekin osatu dute txapelketako sailkapen orokorra. Asteazkenean bederatzigarren izan zen, eta ostegunean seigarren. Denborak batuta, txapelketa zortzigarren postuan amaitu du Kimetzek. Irabazlea Renata Válková txekiarra izan da.


'Bake garaian' ere, militarizatuena\nHego Euskal Herriko herri batzuetan «patologia sozial» bat dago, Guardia Zibilaren aurkako «gorrotoa». Eta «bataila poliziala» irabazi ondoren, «kontakizunaren batailarekin» garaitu behar da gaitz hori. «Aurka egin beharreko errealitate bat dago». Jorge Fernandez Diazek halaxe azaldu du Altsasun (Nafarroa) herritar batzuek eta bi guardia zibilek eta haien bikotekideek taberna batean izandako liskarra. Altsasuko Ospa mugimendukoek gezurtatu egin dute bertsio ofiziala, eta salatu dute eguneroko ogia dela polizien jazarpena. «Time for peace, time to go», zioten Ipar Irlandan (bake garaia, joateko garaia), baina, itxura batean egoera politikoak besterik iradoki badezake ere, Euskal Herrian ez da halakorik gertatu. Zipreren atzetik, Europako Batasuneko herrialderik militarizatuena da oraindik ere Euskal Herria, ETAk jardun armatuaren behin betiko amaiera iragarri eta bost urtera.\n2009an, 6.420 Espainiako polizia eta guardia zibil zeuden Hego Euskal Herrian. Urte hartan egin zituen ETAk bere azken hilketak —bi guardia zibil hil zituen; 2010ean jendarme bat hil zuen, «gogoz kontrako liskar batean»—, eta, ofizialki, urte hartan hasi zen ezker abertzalea estrategiari buruzko eztabaidarekin. Mende erdiko jardunaren ondoren, ETAren 2011ko erabakiak aldaketa nabarmena ekarri du alde batera; polizia kopuruak, ordea, apenas egin duen behera.\nEspainiako Ogasun eta Administrazio Ministerioaren arabera, Hegoaldean 6.032 guardia zibil eta Espainiako polizia zeuden 2015ean, 2009an baino 388 gutxiago. Horiei ertzainak eta foruzainak batuz gero, 14.716 polizia daude, guztira, Hegoaldean. Iparraldean, 2.200 jendarme eta polizia daude —2006koa da datua—.\nEBko estatuetako bikoitza\nEuskal Herri osoa aintzat hartuta, beraz, polizia bat dago 184 biztanleko. Deigarria da datua EBko gainerako herrialdeekin alderatuta: batez beste, Zipren bakarrik daude Euskal Herrian baino polizia gehiago —polizia bat 158 biztanleko—. Turkian, esaterako, 189 biztanleko dago polizia bat; Espainiako Estatu osoan, 316 biztanleko. Oro har, batez beste, EBko estatuetan dauden polizien bikoitza dago Euskal Herrian. EBren irizpidea urrun geratzen da errealitate horretatik: 500 pertsonako polizia bat egotea gomendatzen du.\nEspainiako Estatuak Hego Euskal Herrira bideratuak dituen administrazio publikoko langileetatik, %38,6 poliziak dira —guardia zibilak eta Espainiako poliziak—. Espainiako Estatuko lurralde osoko batez bestekoarekin alderatuta, nabarmena da berezitasuna; estatuan administrazio publikoko langileen %26,8 bideratzen ditu Madrilek polizia lanera, Hegoaldean baino %11,8 gutxiago. Kontuan hartu behar da Espainiako Estatuko erkidego gehienetan ez bezala, polizia propioa dutela EAEk eta Nafarroak.\nHala, batez beste, nabarmen altuagoa da Euskal Herrian dagoen polizia kopurua. Gogoan izatekoa da, gainera, datu horietan ez direla zenbatzen ez udaltzainak, ez Espainiako eta Frantziako armadetako militarrak, ez bizkartzainak, ez zerbitzu sekretuetako kideak. Hegoaldean, esaterako, 2.185 militar espainiar zeuden iaz; gehienak, Nafarroan (704).\nAzken urteetako datuen bilakaerari erreparatzea argigarria da. 2009tik —oraindik ETAren jardun armatua indarrean zen— gaur arte Espainiako polizien eta guardia zibilen kopuruak zerbait behera egin badu ere —388 gutxiago daude orain—, tartean izan zen igoera nabarmen bat. 2010. eta 2011. urteetan, Barne Ministerioak 289 polizia gehiago bidali zituen Hegoaldera. Urte horietan egin zen Zutik Euskal Herria ebazpena ekarri zuen eztabaida, eta sarekada ugari izan ziren ezker abertzaleko erakundeen aurka.\nAzken bost urteetan ikusi dira eztabaida haren ondorioak. ETAren indarkeriaren amaierak ezbaian jarri zuen Espainiako Poliziaren eta Guardia Zibilaren zeregina, nahiz eta ez den eztabaida sakonik egon gaiari buruz. Izan ere, batik bat Araban, Bizkaian eta Gipuzkoan, «terrorismoari» lotutakoa izan da haien zeregin nagusia —Ertzaintzak ere badu eskumen hori—. Nafarroan ere hala izan da, nahiz eta beste eskumen batzuk ere badituzten han.\nEusko Jaurlaritzako lehendakari Iñigo Urkulluk eskatu zuen 2012ko urtarrilean «Euskaditik kanpoko polizien presentzia amaitzeko», eta 2013an Estefania Beltran de Heredia Segurtasun sailburuak ere esan zuen «errealitate berrian» ez duela «inongo justifikaziorik» guardia zibil eta polizia espainiarren presentziari bere horretan eusteak. Horretan geratu da auzia, ordea.\nFuntsean polizia espainiarren presentzia gutxi aldatu bada, gauza bera esan liteke gatazka armatuaren garaian ad hoc egindako legeez. Askatasunak murriztera jo zuten, eta gero ez dute moldatu legedi hori. Frantzian izandako erasoen harira, joera bera nabari da orain Iparraldean ere, salbuespen egoera luzearen ondorioz. Arrisku hori dute ustez salbuespen gisa hartutako neurriek: normalizatu egin daitezkeela.\nBERRIAn argitaratua (2016/10/21)


“Faxismo 2.0” -Jon Ruiz de Infante- – Halabedi\nHalabedi > Iritziak > “Faxismo 2.0” -Jon Ruiz de Infante-\nAraba Hizpide: “Faxismo 2.0” -Jon Ruiz de Infante-\nabendua 6, 2018\nAzken hilabete hauetan ikusi ahal izan dugu nola handitu egin diren ultra-eskuinetako mugimendu politikoak. Baina, handitu egin dira edo handitu egin dituzte?\nAlderdi faxistak beti egon dira gure jendartean. Batzuetan begi-bistakoak, beste batzuetan ezkutuan. Europa mailan, iparraldeko herrialdeetan bereziki, haien sustapena dezente igo da azken urte hauetan. Migrazioaren kontrako diskurtsoari esker, mugimendu hauek orain lehenengo edo bigarren indar politikoa dira. Estatu batzuetan Gobernuak hartu dute ere.\nAzkenadibidea Brasilen daukagu Bolsonaroren garaipenarekin. Brasilgo presidente berria adierazi du nahiago lukeela seme bat hilda homosexuala baino edo seme homosexual bat ez edukitzeko heziketa onena jotzea dela. Adierazpen horiek esan baditu ere, Bolsonarok botoen %55 lortu du pasa den hauteskundeetan. Baina, zoritxarrez, Brasil ez da kasu bakarra. Bolada faxista hori munduan zehar dabil: Italian, Frantzian, Hungarian, Holandan, Estatu Batuetan.\nKontuan hartu behar dugu, nahiz eta haien diskurtsoa inmigrazio politiketara bideratuta egon, mehatxutzat hartu behar dugula haien mezua. Azkenean, haien helburua Giza Eskubideak kentzea da, eta gure borroka, LGTBI mugimenduarena, Giza Eskubideen aldeko borroka da. Horregatik, ezin gara isilik geratu mezu faxisten aurrean, isiltasuna konplizea delako.\nPertsona batzuek pentsa dezakete gainditutako legeak eta eskubideak etengabeak izango direla, baina, historiak irakatsi digun bezala, egun goxatzen duguna bihar galtzeko arriskuan gaudela, istant batean, konturatu gabe. Eta hori, neurri batean, gertatzen ari da jadanik. Orain dela hamar urte esan banizue raperoak, komikoak, abeslariak, eta abar epaitegi batean egongo liratekeela abesteagatik edo bakarrizketa egiteagatik, sinistuko zenidake? Ziur aski, ezetz. Egia bada ere, gure Herrian, Euskal Herrian, Entzutegi nazionalaren aurretik hamaika kultur ekimen pasa direla, ezin da ahaztu Negu Gorriak musika taldearen kontrako jazarpen juridikoa, gero beste hainbat taldeengana zabaldu zena, edota hainbestetan epaiketa politikoetan entzun behar izan dena. Baina egungo egoera errepresiboa, ur hoietatik edaten badu ere, zeharo gogortu eta zabaldu da.\nGogoratu behar dugu orain dela urte gutxi, erregimen faxista baten azpian, jazartzen gintuztela, erasotzen gintuztela, hiltzen gintuztela izaten ginena izateagatik. Pronto ahazten zaizkigu bizipen txarrak, eta normala da, baina, horrexegatik funtsezkoa da gure memoria historikoa berreskuratzea, gure borroka ez ahazteko.\nHeldu da pasa den belaunaldietako borroka berreskuratzeko garaia, aurrean daukagunari aurre egin eta borrokatzeko garaia heldu da. Haiek bazekiten nola borrokatu behar den faxismoaren kontra, eta guk ikasi behar dugu, beranduegi izan baino lehen.\n← “¿Cómo y con quiénes haremos este viaje?” -Tania Siriany-\n“Jodida coherencia” -Miren Rico- →


BALUARTE - Razkin - Ikuskizunen egutegia - Ikuskizunak Kontzertuak\n11 ekaina, osteguna 21:00etan. · Areto Nagusia\nPedro Fernández Razkinen bakarkako proiektua da Razkin. 2009az geroztik, La Fugako abeslaria eta gitarrista da, eta talde horrekin estudioko hiru disko eta zuzeneko beste bi kaleratu ditu. Kanta berriak estreinekoz interpretatuko ditu eta gainera etxean, Iruñean, Zero Musik Fest jaialdiaren seigarren hitzorduan. Bakarkako abestien lehen bilduma honetan –amaren abizenaren izena hartu duen lana–, Pedrok bere rock-and-rolla askatu du, konplexurik gabe. Baluarteko emanaldian lan berriak biltzen dituen abestiak eskainiko ditu eta konfinamenduan zehar sortu dituen beste batzuk baita ere.\nNafar musikaria ibilbide luzea egina da, eta komunitateko hainbat rock-taldetan egin ditu kolaborazioak. Ibilbide luze horretan, Espainian birak egiteaz gain, 500dik gora kontzertu emanez, hainbat herrialdetan aritu izan da, hala nola Argentinan, Txilen, Kolonbian, Ekuadorren, Mexikon, Irlandan eta Erresuma Batuan.\nKINGDOM OF LIVE MUSIC NAVARRA ETA BALUARTE FUNDAZIOA


Hendaia | Katebegia\nHasiera » (C)politika » Hendaia\nAtalak: (C)politika, (E)gizartea, Natura\n“Hendaiako auzapezarekin solastatu naiz” edo “alkatea elkarrizketatu dut”.\nZeregin bera azaltzeko bi adierazpide kazetaritzan.\nHendaiak adiera bi ez ezik, hiru ditu gutxienez: euskalduna, frantsesa eta espainola.\nRaphaël Lassallette eta Kotte Ezenarro izan dira azken aurreko bi auzapezak, Battitte Salaberri da gaur egungoa. Frantses politikari ezkertiarrak lehen biak, frantses zentrista azkena. Salaberri heletar (Baxenabarre) jatorriko euskal hiztuna da. Hirurak elkarrizketatu ditut, hiruak euskaltzaleak izaki.\nHendaiako historian auzapez, mera edo alkate izandakoen zerrenda behatu dut.\n1815 urtean agertzen da lehena: Étienne Pellot (Renard basque edo euskal azeria. Frantses kortsarioa ezaguna. Montvieux deitua (Jean Pierre Duvoisin izkribuetan ageri bezala).\n1871n Anton Abbadia izendatu zuten auzapez. Poliglota euskalduna eta euskaltzalea. Ezaguna da denontzat.\nAdieraz adiera, hona Hendaiaren gaineko flash sorta:\n1. – Urruñako auzoa antzina. 1867an, “modernitatea”k bihurtutako komuna edo herria.\n2. – 1940 urtean, Hitler eta Francoren elkarrizketa historikoaren tokia.\n3. – Espainiako Gerra Zibilaren ostean, espainiarrentzako –eta hegoaldearrentzat– babeslekua.\n4. – Espainiar herritar askoren irudimenean, espainiar inperioaren ipar lurraldea gaur egun ere.\n5. – Frantses askoren zoritxarrerako berriz, espainiarrek okupatutako frantses lorategi-hiria.\n6. – Azken bi hamarkadetan, hegoaldearren –gipuzkoarren bereziki eta nafarren– lotarako habia.\n7. – Hegoaldeko abertzaleentzat, frantsesek konkistatutako euskal lurra.\n8. – Iparraldeko abertzaleentzat, hegoaldeko etxe sustatzaileek –izan espainol edo izan abertzale– konkistatutako orubea.\n9. – Espainia –Bidasoaren eta itsasoaren magalean– eta Frantzia arteko lur mutur zatia.\n10. – Simil futbolistikoa erabiliz –testuinguruaren eta solaskidearen arabera, ulertzeko diot–: Gipuzkoako kornerra.\nJuanma | 2011 uztaila 31 at 17:33\nKaixo Mikel, ongi ekarriak azalpen hauek!\nHalere, Ixtebe Pellot kortsarioa Hendaiako auzapez izan zela aipatzen dukelarik… horren gainean zehaztapen bat egiten dik M. Mitxelenak bere ‘Hendaye’ liburu mardul eta interesgarrian. Hain xuxen ere, Hendaiako lehenbiziko auzapez karguan egon zena kortsario zaharraren kusia edo lehengusua zela esaten dik Mitxelenak; izen-deitura bereko lehengusua. Aztertu beharreko iturria.\nBestalde, ondo dioken bezala, Hendaia Urruñatik bereizita sortu zuken, Biriatu eta Ziburu bezala. Komuna edo udalerriaren hastapenean gaur egungo herri kaxkoa eta Intzura (Les Joncaux, frantsesez) zittuken bere lurrak, oraindik ere Urruñako lurrez inguraturik (zati batean Bidasoako urek bereizten zitizteken Irundik eta Hondarribitik). Gerora lur gehiago, hainbat unetan, eman zittioken Frantziako erresumak.\nHastapenetik, eta gaur egun arte, herri kaxkoa (hiri-barnea, behereko kartierra, geltoki auzoa, egun) eta Zubernoa auzo haundia zittuken Hendaiako eremuak. Zubernoak lurralde zabala barne hartzen ziken -eta hartzen dik-, gerora auzune eta etxadietan zatitua.\nPenagarria eta lotsagarria duk entzutea eta irakurtzea, gaur egun higiezin agentzien, hegoaldetarren eta hendaiar frantximenten (sustraiak galdutakoak nahiz Frantziatik etorritako eta euskara ikasi nahi izan ez dutenak) ahotan edota idazkietan “Las Alturas”*, “Alturak”, “Hautures” eta halakoak, jatorrizko eta jatorragoa den ZUBERNOA toponimoa erabili beharrean. Hain juxtu, Hendaia herri independente izan aitzin, bertan zeuden etxalde gutxiak (“kanpain”, hendaiar xaharren ahotan) eta Santiagoko pausua zittiken ondoan Zubernoako Priore etxeak. Galiziako Santiagoko erromesentzako pausaleku eta ospitalearen ondoan, eta zubiak eraiki baino mende askoz lehenagotik, gabarretarako eta batteletarako abiapuntua zioken (Irunerako nahiz Hondarribirako bidea egin nahi zutenentzat ere).\nOspitalea eta priore etxea desagertu ondotik, hantxe eraiki edo egokitu ziteken Priorenia kanpaina edo etxaldea, eta hara non, han bizitu zuken gure Pellot (sortzez Beltzenia etxekoa).\nHara, Pellotekin hasi, eta Pellotekin bukatu (ala To be continued?).\nEgun on Hendaiatik\n“Zubia pasatutako” irundar bat.\nmikel-asurmendi | 2011 abuztua 4 at 10:22\nMilesker zure ekarpenarengatik, zinez. Beti ikasten da zerbait haboro, prefosta.\nErdi bakantzetan nuzu… Azkar demonio nabilkizu…\nXaunenia hortxe, hementxe, eta nihaurk Sarasola apenas ezagutu ez. Ofiziania… berrogei urtez ikasten egona ez ono ikasi! Hau malura!\nSarri arte, besarkada birtual batez!\nJuanma | 2011 abuztua 5 at 1:31\nDeüsetaz, Mikel. Nik ere hire ezagütza egin nahi diat (onhartuko deitak toka egitea, ezta?), huntaz eta hartaz elhestatzeko. Ene email helbidea badükenez, nahi dükalarik mezu bat igorri, eta Zapiainen gaineko olerki bat igorriko deiat. (Bistan dena, ez diat xiberera osoki menderatzen, bena entseatzen nük).\nQuebec eta Montreal hiriak, eta haien aldiriak hamairu iruditan\nQuebecen: Quebec hiriburuaz eta Montrealez inpresio sorta\nApaiz sinkronizatu bati esker\nAbertzaleen “ezinezko borroka”-ri esker


Hasiera AMERIKAKO FUTBOL IPUINAK Argentinako Futbol Jokalariak Angel Di Maria Childhood Story Plus Untold Biografia Hechos\nLB-k Ezizen coolarekin ezagunena den Futbol Genio baten istorio osoa aurkezten du; "Fideoa".\nAngel Di Mariaren Biografiaren gure bertsioak, bere Haurtzaroko istorioa barne, bere haurtzaroko garaiko gertakari aipagarrien berri osoa dakarkizu.\nEx-Real Madrileko izarraren analisia ospearen, harremanaren bizitza, familia bizitza eta bere inguruko gertakari ezezagunak baino lehenagoko bere bizitza istorioa da.\nBai, denek dakite bere gaitasunen inguruan, baina gutxik uste dute Angel Di Maria Biografia nahiko interesgarria dela. Orain adio gehiagorik gabe, Has gaitezen.\nAngel Di Maria Haurtzaroko istorioa - Lehen bizitza eta familia aurrekariak:\nÁngel Fabián Di María Hernández San Valentin egunean jaio zen, 14th 1988ko otsailekoa Rosarion, Argentinan. Gainera Christian Eriksen Edinson Cavani, Di María 1988an San Balentin egunean munduan sartu den futbolaririk arrakastatsuena da.\nPerdrielen hazi zenean, bere amaren, Diana Hernándezen eta aitaren Miguel Di María hiru seme-alabetako bat izan zen.\nHaurtzaroan, Angel Di Maria kirolean ohikoa zen, eta medikuaren gomendioarekin hiru urte zituela futbolean izena eman zuen.\nAngel futbola praktikatzen hasi zen, bere medikuak mutilaren gurasoei gomendatu zienean kirola egitera joateko bere energia lehertuari bide emateko.\n«Umetan egonezina nintzen, hiperkinetikoa nintzen, medikuak esan zidan: 'Mutikoak kirola egin behar du eta lasaiago egongo da'. Eta horren ordez of karate, perreferentzia egin futbolera jolastera ».\nFutbolean jokatzen zuen bitartean ere, bere gurasoei ere lagundu zien bertako ikatz patio batean bere bi ahizpekin batera, Vanesa eta Evelynekin.\nDiru sarrera txikiak zirela eta, bere familiak irabazten zuen, futboleko botak erostea eta Di Maríaren zaletasunari eustea zaila zen gurasoentzat.\nAngel Di Mariaren arabera, ..."Betidanik mantenduko dut barruan. Futbolean jolasteko eta botak egiteko nire bi ahizpek joan gabe joan nintzen ".\nElkarrizketa batean esan zuen. “Izugarrizko existentzia izan zen eta wtxarrek gaizki zuten buruan metalezko teilatua zuten guztia.\nBaina ni eta nire ahizpak lan egin zuen tIkatzaren patioa ere bai. 10 zaharrean hasi nintzen eta 15 nintzenean, bidalketetan laguntzen nituen. Lan gogorra izan da ".\nGarrantzitsua da esatea Di María 1995ean bertako Rosario Central klubean sartu zela (zazpi urte zituela bertako talde txiki batean jokatzen eta 30 futbolinen truke erositakoa) eta 2005ean graduatu zela gaztetxean. Gainerakoak , esaten den bezala, orain historia da.\nAngel Di Maria Love Life:\nAngel Di Mariaren maitasun istorioa emakume baten inguruan kokatzen da.\nJorgelina Cardoso bera baino 5 urte inguru zaharragoa den argentinar ilehoria baino ez da. Jorgelina Argentina osoan ezaguna da bere tonu oneko gorputzaren edertasunagatik. Horregatik, Di Mariak hurbildu zitzaion Benficako karrera garaian.\nGarai batean Portugalgo egunkari guztiek "Magic Tri Maria" izendatu zuten. Diego Maradonak babesten zuen denbora bihurtu zen “Argentinako hurrengo izarra”.\nArgentinako komunikabideek Jorgelinak futbolariaren senarra izendatu zuen eta ez zuen beldurrik gelditu Di Maria kritikatzeko ausardia. Orduan ez zen Di Maria bere zuzendari izendatu baino lehen.\nJorgelina Cardoso izan zen argentinarraren arrakastaren buruan. Berarekin, Di Mariak konfiantza handiagoa hartu zuen zelaian.\nHonek Real Madrilera joatea lortu zuen Portugalgo Burtsaren erakunde arautzaileak harrigarriki iragarri zuenez.\nAngel Di Mariak bere amodioa Argentinako Jorgelina (née Cardoso) zela erabaki zuen. 2011n ezkondu ziren (bi urte bete ondoren).\nAngel di Maria eta Jorgelina Cardoso ezkontza ekitaldia.\n2013en bere alaba Mia jaio zen. Osasun gaixoa dela eta, neska bi hilabetetan ospitaleratu behar izan zuen.\nGarai oso zaila zen, "Jorgita" bere Instagram kontuarekin argitaratua.\nMia, hiru hilabete lehenago jaio zen eta Madrilgo Montepríncipe Unibertsitate Ospitaleko zainketa intentsiboetako unitate batean tratamendua egin ondoren bizirik atera zen.\nZorionez, Mia bizirik atera zen. Bere lehen urtebetetzean, Jorgelinak Instagram-en argazkiak argitaratu zituen, idatziz, "Aitak eta biok inork ez dakigu zein mingarria izan den zure aurpegia mediku kableekin estalita ikustea".\nJarraitu zuen ...\n«Ospitaletik beso hutsekin etxera joatea baino ez dago ezer tristeagorik. Malkoek gauero bustitzen zituzten gure burkoak. Eta orain esan dezakegu neska sendoa, osasuntsua eta zoriontsua zarela. Zure bizitzarako, gure bizitzarako borroka irabazi zenuen ".\nAngel Di Maria eta Emazteak alabaren urtebetetzea ospatzen dute\nAngel Di Maria Familia bizitza:\nAngel Di Mariaren familia ez zen La Ceramicako aberatsena. Familia jatorri txarreko jatorria du.\nGaur egun, Di Maria aitortzen du "Familia gizona" eta bere soldata kopuru handia erabili du “Itzuli”Bere familiari.\nBenficara eraman ondoren, bere aitari gehiago lan egiteko eskatu zion eta guraso eta arrebentzako etxea erosi zuen.\nÁngelen agurea, Miguel, futbolari dezente ere bazen, baina River Plate-ko jokalari izateko ametsa apurtu egin zen debuta egin aurretik karreran amaitutako belaunean min hartu ondoren.\nHorren ordez, ikaztegian aritu zen 16 urtez, soldata eskasa irabazten. Bi ahizpekin gela bat partekatuz, Miguelen semea Ángel laster konturatu zen futbola zela bizitza hobea lortzeko bere aukera (Lionel Messi Rosarioen ere hazi zen, nahiz eta bere erdi mailako heziketa haurtzaroa baino urtsuagoa izan.\nBere hitzetan ...«Askotan pentsatzen dut zein zorte daukadan futbola izateak. Ikasle ikaragarria nintzen. Oinez ez banuIkatzaren patioan lan egiten jarraitu nuen. Zer gehiago egin beharko nuke?\nBihotz-bihotzez aritu nintzen nire aitarengandik futbolean jolastu baitzuen baina River Plate erreserben jolaserako belauneko lesio larria lortu zuen. Nire amak beti gogorarazten dit nola zortea naizen eta nire aita egin nahi nuena egiten dudana, amets egiten ari naizela " gogoratzen du.\nAngel Di Maria amari buruz:\nDiana Hernández, Ángel Di María-ren ama da semeak futbolean parte hartu duen garun nagusia.\nBere senarra zen futbol aukeraketa bere semearen aukeraketa karrera kirol porrota kontuan hartuta beldur zen. Bere senarra oraindik futbolari buruz sutsua zela jakiteaz gain, etorriko zela onartu zuen.\nAingeru txikia, bere lehen haurrarengana, futbola futbolari gomendatu zion Little Angel-i gomendatu zion kirolari (Martial Art edo Football) gaztea praktikatzeko bere gaztetasunaren hiperaktibitatea kontrolatzeko.\nVinicius Junior Childhood Story Plus Untold Biografia Hechos\nJorgelina Cardoso bere emaztea alde batera utzita, Diana Hernández bere semea bigarren zalerik handiena da.\nDiana Hernández- Di Mariaren bigarren zalerik handiena\nAngel Di Maria ahizpak:\nBi dira, bere anai-arreba txikiak. Angel De Mariaren ahizpek Evelyn Di María Hernández eta Vanesa Di María Hernández izenak dituzte.\nGarai batean, Evelyn eta Vanesa funtsezkoak izan ziren beren gurasoei eta anaia nagusiari (Angel) bertako ikatz-ategian lanean laguntzeko.\nAngel Di Maria Biografia gertaerak - Tatuaje gertaera:\nFutbolari asko bezala, bere tatuajeetan gogotsua da. Benfica utzi aurretik, haurtzaroko lagun guztiek eta ezkerreko besaulkiaren inguruko esaldi berdina zeukaten: "El Perdrielen jaio izana nire bizitzan inoiz gertatu zaidan gauzarik onena izan zen eta izango da".\nArgentinako argentinarraren kasua da.\nDi Maria Tattoo Facts\nAngel Di Maria Untold Biography - Zergatik isildu zen Real Madrilen auzipetuta zegoen bitartean:\nGarai batean, Real Madrilek hegalekoa saldu nahi izan zuen klubean aritu arren. Hau izan zen, 80 milioi liberako errekorra lortu zutenean Gareth Bale, beste ezker-oin bat (bihotz itxurako gol-ospakizun berdina duena, gainera), baina tinko eutsi zion Di Maríak.\nInoiz ez zuen klubarekin konfrontaziorik eskatu zergatik gorrotatu zuten. Itxuraz fresko mantendu zen alaba garai hartan serioki zegoelako.\nIkusgarria da hegalekoak uko egin ziola bere drama pertsonalak bere klubaren ikuskizunean eragina izan zezan eta bera ere irabazi zuen Madrilgo derbian versus Atlético jaio zenetik bost egunetara.\n2014ko Txapeldunen Ligako Finalean UEFAko gizona irabazi zuen arren saldu zuten. Idazten ari zen unean bezala, zurrumurruak daude FC Bartzelonara joango zela mendekua hartzera.\nAngel Di Maria Arabiar itxurak eta ezizena:\nKonturatu al zara Angelek arabiar nazioko jendearen itxura duela? ... Seguruenik, bere familiako arbasoek nazioaren arrastoa dute. Gainera, bere ezizena da 'Fideoa', Noodle, behean ikusitakoaren arabera.\nFisikoki inposatzen ez duen arren, Angel oso langilea da berez. Aurrelari naturala izanda ere, defentsarako joerak ditu.\nAngel Di Maria Bio - Kartzelako zigorra:\n2017aren erdialdean, Angel Di Mariak urtebeteko kartzela zigorra ezarri zuen zerga iruzurra onartu ondoren.\nKargua argentinar izarrak Real Madrilekin izandako garaiko irudi eskubideen inguruko akordioari buruzkoa da. Bernabeun lau urte daramatzan bitartean Espainiako Gobernuari 1.14 milioi euroko iruzurra egin ziola esan zuen.\nBi iruzur salaketa onartu dituela eta 1.76 milioi euroko isuna ordainduko duela jakinarazi du - Espainiako Auzitegi Gorenean epaiketa saihestuz.\nEspetxeen eserlekua eman arren, Di Maria oso zaila da tabernetan atzean geratzea. Bi urte baino gutxiago dituzten espedienteak Espainian bertan behera geratzen dira.\nZergatik utzi zuen United:\nZoritxarreko gertaera Manchester Uniteden egon zen garaian gertatu zen. Di Mariaren etxea Prestbury, Cheshire, lapurreta egin zuten 31eko urtarrilaren 2015n.\nEmaztea ezin izan zen etxera itzuli Manchester United hegaleko ohiaren lapurrek lapurretak egin ondoren. Horrek egun osoa astindu zuen eta Manchester Uniteden eta Ingalaterran egindako egonaldiaren amaiera hasi zen.\nUnitedek XNUMX orduko segurtasuna eman arren, Di Mariak bere familia urruneko hotel batera aldatu zuen. United eta Ingalaterra utzi zituen hurrengo transferentzia leihoan.\nAngel Di Maria Biografia - Jaio zen egunean gertatu zen gertaera:\nDi María jaio zen egunean, Buzz Aldrin, Ilargian ibili zen bigarren pertsona, Lois Driggs Cannon hirugarren emaztearekin ezkondu zen 58 urterekin.\nOrain dibortziatuta daude eta likidazioak ziurtatu zuen bere Mercedes, "MOONGAL" matrikula duena, gorde ahal izango zuela.\nAngel Di Maria Idoloa:\nDiego Maradona argentinarra ere ez da ezaguna, Di Maria hainbat aldiz goraipatu baitzuen.\nGaztea zenez, bere idoloak Kily Gonzalez, Valentziako ohia eta Inter hegalekoa, Argentinako 56 txanoak irabazi zituen eta Di Maria bezalako oinordekoa izan zen.\nGonzálezek Rosario Centralen jokatzen ikusi zuen 1995ean eta gero bere taldekide bihurtu zen 17 urterekin lehen taldera igo zenean.\nDuela gutxi Di Mariak gogoratu zuen nola González haserretu zitzaion partidan zehar hegalean agerian utzi zuenean. "Horiek ez dira sekula ahaztuko" esan zuen.\nZehaztasuna eta zuzentasuna bilatzen saiatzen gara entregatzen dizun bitartean Argentinako futbolarien biografia. Artikulu honetan ondo ikusten ez den zerbait ikusten baduzu, jarri zure iruzkina edo jarri gurekin harremanetan!\nBenfica Futbol Egunkaria\nDarwin Nunez Haurtzaroko Story Plus Untold Biography Fact\nCarlos Vinicius Haurtzaroko Story Plus Untold Biography Fact\nRuben Dias Haurtzaroko Story Plus Untold Biography Fact\nUztaila 10, 2021


Nafarroako Parlamentua egiten ari den euskararen lege berriaren harira, jardunaldia antolatu dute | El Diario Vasco\nSociedadNafarroako Parlamentua egiten ari den euskararen lege berriaren harira, jardunaldia antolatu dute\nAurkezpenean Ane Sarasuak, UEUko idazkari nagusiak; Roldan Jimeno historialariak; Paul Bilbao Kontseiluko idazkari nagusiak eta Iñigo Urrutia zuzenbide doktoreak hartu dute parte\nUrriaren 3an Parlamentuan Lege proposamena aurkeztuko du Kontseiluak, «behingoz, euskaldun guztiak bereizkeriarik gabe, berdin hartuko dituen egoera sortzeko»\nJueves, 20 septiembre 2018, 16:19\nIrailaren hasieran, euskararen gizarte erakundeak dei egin zien Nafarroako bizilagun eta politikariei euskararen ofizialtasuna aldarrikatzeko. Kontseiluak uste du «une honetan, behingoz, euskaldun guztiak bereizkeriarik gabe, berdin hartuko dituen egoera sortzeko aukera» ikusten duela. Paul Bilbao idazkari nagusiak adierazi zuen ere bai Nafarroako Parlamentuan Euskararentzat Lege berria lantzeko beharra, Nafarroan bizitzen ari diren egoerak «bultzada berria emateko aukera zabaldu duelako».\nErakundeak salatu zuen 1986tik hona, Nafarroako euskaldunek, beren hizkuntza-eskubideen «urraketa sistematikoa» pairatu dutela, eta «Euskararen Foru Legeak eskubideak bermatu baino mugatu egiten dituela. Euskaraz bizitzeko eskubidea soilik eremu euskalduneko herritarrei aitortzen zaie; gainerakoei, ez».\nAdierazpen horien harira, 'Hizkuntza eskubideak bermatzeko Legearen bidean' jardunaldia antolatu du UEUk Kontseiluaren laguntza eta Euskarabidearen babesletzarekin. Bertan, Nafarroako «zonifikazioaren ondorioak alde juridiko batetik aztertuko dira alde batetik, bai eta ikuspegi historikoa, arlo administratiboa, soziolinguistikoa eta euskararen garapenerako trabak ere». Topaketa irailaren 29an egingo da Iruñean eta matrikula zabalik dago doan.\nAurkezpenean Ane Sarasuak, UEUko idazkari nagusiak; Roldan Jimeno historialariak; Paul Bilbao Kontseiluko idazkari nagusiak eta Iñigo Urrutia zuzenbide doktoreak hartu dute parte.\nRoldan Jimeno historian doktoreak eta jardunaldiko batzorde akademikoko kideak esan du, bere ustez «herritarren arteko berdintasuna bermatuko duen corpus juridikoaren beharra nagusitzen ari dela orain arte izan diren agerraldietan. Gauzak horrela, eztabaida horren guztiaren erdian UEUren eskutik lege berriari buruzko jardunaldia antolatzea egokitzat jo genuen».\n«1986ko Euskararen Legearen ondorioz, nafarrei bizi diren herriaren arabera aitortzen zaizkie oinarrizko eskubide diren hizkuntza-eskubideak, eta beraz nafarren arteko bereizkeria legez aitortzea ahalbidetu zuen aipatu araudiak. 2011n Nafarroan izandako aldaketa politikoak itxaropen handiak sorrarazi zituen euskaldunongan, besteak beste, Euskararen legearen aldaketa, eremu ez euskalduneko euskaldunek, adibidez, hizkuntza eskubideak izateko, edota, euskara Nafarroa osoan ofiziala izateko. 2017ko urrian, Nafarroako Parlamentuak konpromisoa hartu zuen Batzorde Berezi bat eratzeko, eta agindua eman zion Batzorde horri Euskararen Foru Lege berri bat prestatzeko hiru printzipio nagusiren arabera: nafarren hizkuntza-eskubideen bermea, hizkuntza-zonifikazioa eta euskararen ofizialtasuna Nafarroa osoan. Hasi zen, bai, lanean, aipatu Batzordea eta hainbat aditu zein aritu ari dira iritziak agertzen ia astero», gaineratu du.\nPaul Bilbao Kontseiluko idazkari nagusiak Kontseiluak gai honen inguruan azken bi urtetan egindako lana azaldu du: «2016an, Nafarroako Parlamentuan agerraldia egin zuen Kontseiluak Vascuencearen Legearen urteurrena baliatuz, eskatuz azkena izan zedin. Euskara ofiziala Nafarroa osoan lelopean herritarrek egindako eskabideak jasotzeko ekimena egin zuen Kontseiluak. Denetariko gaiak jaso ziren, baina agerian geratu zen gaur egun ezinezkoa dela Nafarroan euskaraz osotasunean bizitzea. Urte horretan bertan (2017), leihoa zabaldu zen Lege aldaketarako eta Parlamentuan, Roldanek aipatu duen moduan, gaia lantzeko batzordea eratzea erabaki zen. Hori aintzat hartuta, Kontseiluak Nafarroako hainbat herritan lan-saioak antolatu zituen, Lege berria herritarrekin batera idazteko, Euskarari bidea elkarrekin lelopean». Bertan jasotako ondorioak kontuan hartu dira Lege proposamena idazteko, adierazi duenez.\nUrriaren 3an Parlamentuan Lege proposamena aurkeztuko du Kontseiluak. Hizkuntza Eskubideak Bermatzeko Protokoloa du oinarri eta herritarrek egindako ekarpenak jaso ditu eta euskalgintzako eragileen ekarpenekin osatu. Lege berriak, herritar guztien arteko berdintasuna bermatu beharko du, eta horregatik, uste dute «ezinbestekoa izango dela zonifikazioa gainditzea. Justizia eta erreparazioa behar da urteetan euskaldunok jasandako egoera iraultzeko eta horrek lege babesa behar du. Nafarroa osoan euskara ofiziala izatea eskubide bat da. Herritarrek horren beharra dute, orain arte zonifikazioak euskaraz bizitzeko aukera ukatu baitie. Orain da unea, behingoz Euskararen Lege berria egiteko, euskaldunontzat egokia izango dena. Orain egiten ez dugunak, epe luzerako kaltea eragingo du».\nPiden cuatro años de cárcel para el miembro de La Manada que robó unas gafas de sol Jody Singer, primera mujer que dirige el Centro Marshall de vuelos espaciales de la NASA


Azken orduetan zazpi positibo berri erregistratu dituzte Lea-Artibain - Lea-Artibai eta Mutrikuko Hitza : Lea-Artibai eta Mutrikuko Hitza\nLekeition, Ondarroan eta Markina-Xemeinen antzeman dituzte kasu berriak. Lurraldeka, atzo [irailak 23] aurreko egunetan baino PCR gehiago egin ziren, eta positibo kasuak ere gehiago erregistratu zituzten. R0 0,96 dela jakinarazi dute.\nAzken 24 orduetan COVID-19agaz kutsatutako zazpi positibo berri erregistratu zuten Lea-Artibain: Lekeition (1), Markina-Xemeinen (3) eta Ondarroan (3) antzeman dituzte kasu berriak.\nDatuak lurraldeka aztertuta, atzo [irailak 23] 10.825 PCR proba egin zituzten, eta horietatik 518 izan ziren positiboak (%4,78); Araban 79 kasu berri erregistratu zituzten, 229 Bizkaian eta 182 Gipuzkoan. Eta 28 positibo kasu berri EAEn bizi ez diren herritarrenak izan ziren.\nOspitaleratutakoei dagokienez, atzo [irailak 23] 278 pertsona zeuden ospitaleratuta (eguaztenean baino 3 gehiago). Eta horietatik guztietatik 52 dira ZIUn daudenak (martitzenean baino 4 gutxiago). Zehaztu dutenez, atzo [irailak 23] 43 herritar ospitaleratu zituzten. Azkenik, R0 0,96an kokatu da.\nBestalde, irailaren 14tik 20ra bitartean metatutako datuak aztertu ondoren, COVID-19aren ondorioz hildakoak 62 izan direla esan dute.


Apartheida, ETB eta elkarretaratzea • ZUZEU\nDeigarria da: batzuetan iduri du Nafarroan euskaldunek bizi dugun apartheida erdaldunek ez dutela ikusten, ez direla hartaz ohartzen. Hedabideetan, euskaldunek bakarrik salatuko dute; kazetari eta iritzi-emaile erdaldunek ez dute ia deus ere idazten horren gainean. Itsuak ote daude edo uste izanen dute ez dutela zilegitasunik gai horri buruz zerbait esateko? Horregatik, pozgarriak dira behekoa bezalako artikuluak.\nNabaritzen zaizue (Jorge Nagore)\nIbili eta buelta, zer dugu Nafarroan: telebista pribatua edo publikoa? Zeren, Navarra TV pribatua baldin bada, zer esan behar dio Nafarroako Gobernuak ETBri erretransmisio eskubideez [Nafarroako Gobernuak ETBri esan zion pilota partiden eskubideak Navarra TVrekin partekatzeko]? Eta publikoa baldin bada, zergatik da Méndez Pozo akziodun nagusia edo –joan eta bila– akziodun bakarra? Pribatua edo publikoa da? Publikoa baldin bada, kontuan izanik aurten bederenik gure poltsikoetako 1,3 milioi hartuko dituela, zergatik ez da egiten han aritzeko oposiziorik? 1,3 milioi urtean, aizue: hori diru gehiago da, gobernuak egia badio, hainbat fundazioren itxierarekin aurreztuko den guzia baino, besteak beste Crana eta INAAC fundazioak. Edo diru gehiago Nafarroako dendek aurten laguntzetan jasoko dutena baino, eta 20.000 laguni baino gehiagori ematen diete lana. Baina, pribatua baldin bada, laguntza horiek “holaxe” ematen badira, inork ezin badu plazarik lortu han kazetari aritzeko, inongo erakunde publikok ezin badu ikuskatu ongi gastatzen direla, zertan ari da gobernua? Zer mafia motak gobernatzen gaitu? Zer makiavelismo zozo asmatuko ote du hurrengoan, ETB inola ere ikus ez dadin, nahiz eta agerikoa den milaka eta milaka nafarrek hala nahi dutela –ez naiz euskalduna, baina kirol asko ikusten nituen ETB 1ean, eta ETB 2 kate ona da, LTDn dohainik diren %90 baino hobea–? Euskara non da koofiziala, Nafarroan edo Letonian? Nafarroan al gaude, edo halako eroetxe ostia batean, amorrazioz betetako gorrotoaren abangoardia diren jende batzuen menpe, hots, gorroto aspaldiko, nabarmen eta ukaezin baten abangoardia direnen menpe? Izan ere, halaxe da: badira nafarrak, asko, euskara gorrotatzen dutenak. Eta UPNk, besterik gabe, hori sustatzen du. Eta euskara traba dute eta, egiazki, nahiago lukete Cuencan egonen balira, baina hauteskundeetarako izugarri maite dute hemen egotea, eta mehatxu faltsuak bizitzea. Ondorioa edozein izanik ere, baita beren hizkuntza galtzen bada ere.\n(Jatorrizkoa, hemen: Se os ve)\nEta ETB Nafarroan ikus dadin eskatzeko, protestarako deia dago larunbat honetan:\nIruñeko Udaletxeko plazan, eguerdiko ordu batean, Administrazioan Euskaraz Taldeak deituta:\nETB 1, ETB 3, Euskadi irratia eta Gaztea irratia nahi ditugu!\napartheid, etb, nafarroa, napartheid\n3 pentsamendu “Apartheida, ETB eta elkarretaratzea”-ri buruz\nItzain 2014-06-11 10:34\nEuskaldunok bizi dugun bazterketaz, nire eskarmentua: espainiazaleek bazterketa hori sustatu egiten dute maila guztietan. Baita gizarte harreman ohikoetan ere. Abertzale erdaldun batzuek ere, espainiazleek bezalatsu jokatzen dute, “errespetuaren edota edukazioaren” aitzakian.\nAbertzale erdaldun gehienak, euskaldunok jasaten dugun bazterketaz ja ere ez dakite. Bost axola zaie. Ez dakite zertaz ari garen ere. Adibide esanguratsu bat emango. Ezker abertzaleko alderdi txiki batean nenbilela, ildo ideologiko eta kontu “garrantzitsu” horietan genbiltzala, EH-n bertan euskaldunak baztertuta geundela jaso zedin emendakina egin nuen. Uste nuen besterik gabe onartuko zela, baina nire harridurarako alde handiz ukatua izan zen. Gutxi batzuek baino ez genuen añldeko bozka eman, eta horietako batzuk, lotsaz bezala. Artean alderdi burua Euskaltzaindiakoa genuen, baina…\nNire iritziz, euskaldun gehienek onartuta daukate, normalizatuta, bazterketa egoera hau. Euskaldunek diot, ze euskal herritar gehienek, bazterketa denik ere ez dira jabetzen.\nIzan ere, ez badugu euskaraz egiten, “nahi ez dugulako” baita, ezta?\nPeru Dulantz 2014-06-11 10:57\nBai, bai, eta horrela adierazten dute hizkuntza- eta kultura-politiketan ardura handia duten zenbait personaiek… “ez dakigu zergatik euskaldunek erdaraz hitz egiteko aukera egiten duten”. Ezjakintasuna, ala sarkasmoa?\nItzain 2014-06-11 10:53\nEsan gabe doa, bazterketa horri normaltasun itxura ematen Eusko Jaurlaritza bera, maisu dela.\nHorra adibide disdiratsu bat: “munduoro euskaraz” kanpaina surrealista.\nJ.A. Arrietak “Mea culpa-rik ez”* artikuluan idatzi zuen bezala,\n“Aurreko Ukan-birusaren pixka bat es mucho horteradatik, oraingo “Munduoro euskaraz” lotsagabekeria inozora pasatu gara -“Ileapaindegia non eta Samien herrian, “Etxea” non eta Venezian…”.\nZer bazterketa eta zer bazterrondo! Hemen, Madrilen, Erroman edo Hong-kon-en bezala, euskaraz egitea librea da eta! Euskararen erabilerak ez dauka mugarik! (Eusko Jaurlaritzak dixit).


Eskainitako zerbitzuak - Zuzenean - Eusko Jaurlaritza\nZuzenean zerbitzuak herritarrentzako honako zerbitzu hauek eskaintzen ditu:\n1. Herritarrentzako informazio- eta arreta-zerbitzua\nInformazio orokorra eta/edo partikularra ematea\nEusko Jaurlaritzako sailek eskainitako izapide eta zerbitzuei buruz emandako informazioa ematea.\nIzapide partikularren egoerari buruzko informazio eskuragarria ematea interesdun diren pertsonei, identifikatu ondoren.\nTratamendu espezializatua behar duten herritarren eskaerak edo kontsultak Sailera bideratzea.\nEskatutako beharrezko kudeaketak egiten laguntzea\nHerritarrei jarraibideak eta aholkuak ematea horiek betetzeko, eta, hala badagokio, erantsi beharreko dokumentazioari buruzko informazioa ematea.\nTasak, zehapenak eta prezio publikoak kobratzea (banku-txartelarekin ordaintzea) ordainketa-pasabidearen bidez kobra daitezkeen izapide guztietan.\nZerbitzuei eta prestazioei buruzko inprimakiak eta informazio-agiriak ematea.\n2. Aurretiko hitzordua kudeatzeko zerbitzua\nIzapide eta kudeaketa jakin batzuk egiteko aurretiko hitzorduak kudeatzea eta erraztea\nAurrez aurreko aurretiazko hitzorduaren sistema kudeatzea, aurrez aurreko arreta-bulegoetara joaten diren pertsonen kopurua mailakatua arautzen duena, alferrikako pilaketak eta itxaronaldiak saihestuz.\n3. Espedienteak erregistratzeko eta izapidetzeko zerbitzua\nEspedienteak aurrez aurre izapidetzeari buruzko administrazio-kudeaketak erraztea\nDagokion administrazio-prozedurari dagokion dokumentazioa jasotzea.\nSailek emandako informazioan oinarrituta, herritarrek aurkeztutako dokumentazioa eskabide-inprimaki zehatzean eskatutakoarekin bat datorrela egiaztatzea eta, hala badagokio, dokumentazio hori konpultsatzea.\nHerritarrek, enpresek eta Administrazioari lotutako erakundeek emandako dokumentazioaren sarrera- eta irteera-erregistroa.\nDokumentazioa entregatu izanaren egiaztagiriak ematea.\nErregistro Elektroniko Orokorraren bidez espedienteak izapidetzeari buruzko administrazio-kudeaketak erraztea\nIdentifikazio eta sinadura elektronikorako gaitutako funtzionarioek erregistro-gaietan laguntza orokorra ematea, eta eskabideak Erregistro Elektroniko Orokorraren bidez aurkeztea.\nIdentifikazio ziurtagiria eta sinadura elektronikoa (BakQ) ematea eta berritzea.\n4. Herritarren Partaidetzarako Zerbitzua\nAdministrazioarekin harremanetan jartzeko bideak ezartzea, herritarren parte-hartzea sustatzeko eta emandako arreta hobetzeko\nZuzenean zerbitzuarekin lotutako kexak, iradokizunak eta esker-emateak jasotzeko sistema. Zerbitzu horren bidez, herritarrek beren iritzia eman dezakete Zuzenean zerbitzuak eskaintzen dituen zerbitzuei buruz.\n"Herritarren parte-hartzea” izeneko webgune bat eskaintzea, harremanetarako eta herritarren parte-hartzerako prestatutako kanalak zehazten dituena.\nEusko Jaurlaritzaren Herritarrentzako Arreta Zerbitzuaren erabiltzaileen urteko gogobetetze-txostena egitea.\nZerbitzuen Karta bat ezartzea, Zuzenean zerbitzuak herritarren aurrean hartzen dituen konpromisoak jasotzen dituena.


Arte aplikatuak IV Historia grafikoa. Publizitatea Historia grafikoa. Publizitatea\nArte aplikatuak IV (24)\nHistoria grafikoa. Publizitatea\nEuskeran ere aukera duzu: Artes Aplicadas IV\nEnkuadernazioa Luxua - 208 orrialde (24 x 32 cm)\nArgitaratze data: 2005\nArte Aplikatuen bilduma\nArte aplikatuak gai-multzoan, arte nagusiak esaten zaienen tradiziozko muga kanoniko estuetan lekurik ez duten agerpen eta adierazpen sormenezko guztiak jaso nahi dira; izan ere, haien asmoan eta egikaritzean, berekin dakartzaten estetika-balioek sortze-lan horien artistikotasuna guztiek aitor dezaten eragiten dute, edota sortzaileek beraiek eta kritikako sektore esanguratsuek hala direla aldarrika dezaten, eta gizarteak ere halakotzat hartu eta estima ditzan.\nArte berritzat hartuko genituzke sortze-lan horiek, gure baitarako besterik ez bada ere, eta izaera askotarikoa dute, eta oso heterogeneoa. Obra eta jardun-moten aniztasun hori artikulatzeko, paradigma antropologiko bat proposatuko dugu guztiak koherentziaz integratuko dituena.\nXIX-XX. mendeetako Historia Grafikoaren saila\n1 eta 2. Liburukietan, sortze-lanen azterketa-bildumak aurkeztu ditugu, eta sortze-lanek dituzten ezaugarriak direla eta, Marrazketaren Arteak izenburupean multzokatu ditzakegu.\n3. Liburukian, Arte Fotomekanikoak izenburupean multzokatu daitezkeenak jorratuko dira; gainera, tarte garrantzitsua eskainiko zaio hain garrantzitsua den komunikazio-gertakariari, Publizitateari hain zuzen, non, beste askoz gainera, arte grafikoak eta fotomekanikoak biltzen baitira.\n1 eta 2. liburukietako zati handienak grafikoaren kalifikatiboa bete-betean hartzen duten sortze-lanez arduratzen da; grafikoak, arte grafikoekin zerikusia dutelako, hain zuzen ere, inprimatzearekin, marrazkia izan edo argazkia izan errepresentatzeko edo irudikatzeko prozedura.\nKalifikatibo ikusizkora hurbilduta erabiltzen dugu guk grafiko hitza. Baina, antza, ikusizkoak bat-batekotasun handiagoa ematen digu aditzera, etereotasuna edo iragankortasuna, unean-unean begiestekoa; grafikoak, berriz, iraunkortasuna iradokitzen du, agian arte grafikoek inprimakia berezkoa dutelako askotan, eta horrek irudi materialagoa eta iraunkorragoa eskaintzen du euskarri. Horregatik nahiago izan dugu grafikoarena, eta lehendabiziko bi liburuki hauetan, aztertutako sortze-lanak grafikoak dira, ikusizkoak eta inprimatuak diren aldetik.\n3. Liburukian, Arte Fotomekanikoak eta Publizitatea jorratzen baitira, honako hauek aurkituko ditugu:\nArgazkiaren gaia, zeina ere euskarri-paperean inprimatua iristen baitzaigu aldizkako eta eguneroko argitalpenetan, ohi denez informazio grafikoaren edo aldizkari grafikoaren errotulupean.\nAnimazio Zinemari dagokionez (Marrazki bizidunak), han jorratuko baita, esan beharra dago gehienetan obra horiek komikian dituztela aurrekariak, edo zinematik paper inprimatura igarotzen dira. Zinematografiaren eta telebistaren gai espezifikoak badu bere tratamendua Zinemari, Antzerkiari eta telebistari eskainitako liburuki berezian.\nZiber-artea ere, sarearen ekosisteman kokatzen baita nagusiki, inprimagarria da; horrenbestez, historia grafikoaren epigrafe emankorrean sar daiteke desitxuratu eta estutu gabe, hartako adierazpenak egungo gizartearen eta kulturaren isla historiko gisa jorratzen ditugunean hemen.\nEta Publizitateari dagokionez, zerbait aplikatu daiteke esandako guztitik. Ia guztiak, batera edo bestera, euskarri-paperean bertsioa izaten du eguneroko prentsan, aldizkarietan, publizitate-hesietan edo gure postontziak betetzen dituzten liburuxka eta prospektuetan.


ELAko hiru federazioek beren kongresuak abenduan egingo dituzte — ELA Sindikatua\nELAko hiru federazioek beren kongresuak abenduan egingo dituzte\nELAko hiru federazioek beren kongresuak abenduan egingo dituzte ELAko hiru federazioek euren kongresuak deitu dituzte abendurako. Adolfo Muñoz "Txiki"ren hitzetan, federazioek erronka berdinak izango dituzte datozen urteotan: prekarietateari aurre egitea, soldata duinak lortzea, lan haldintzak hobetzea eta genero ezberdintasunak gainditzea lan esparruan. Borroka honetan antolakuntzak eta erresistentzia kutxak, biek ala biek duten garrantzia nabarmendu du. https://www.ela.eus/eu/albisteak/elako-hiru-federazioek-beren-kongresuak-abenduan-egingo-dituzte https://www.ela.eus/eu/albisteak/elako-hiru-federazioek-beren-kongresuak-abenduan-egingo-dituzte/@@download/image/federazioak.JPG\nELAko hiru federazioek euren kongresuak deitu dituzte abendurako. Adolfo Muñoz "Txiki"ren hitzetan, federazioek erronka berdinak izango dituzte datozen urteotan: prekarietateari aurre egitea, soldata duinak lortzea, lan haldintzak hobetzea eta genero ezberdintasunak gainditzea lan esparruan. Borroka honetan antolakuntzak eta erresistentzia kutxak, biek ala biek duten garrantzia nabarmendu du.\nFederazioetako kongresuen aurkezpenean, Adolfo Muñoz "Txiki"rekin batera, Industria eta Eraikuntza, Zerbitzuak eta Gizalaneko idazkari nagusiak izan dira: Unai Martinez, Marikruz Elkoro eta Igor Eizagirre, hurrenez hurren; baita hauen ondokoak ere, alegia, Luis Fernandez, Mirari Irure eta Miren Zubizarreta.\nZERBITZUAK, inor ez da kanpoan geratuko\nLehen kongresua Zerbitzuak federazioarena izango da, abenduaren 12an Iruñean, “Out inor ez. Indarberritzen” goiburupean. Kongresuan 190 delegatu bilduko dira, gehienak emakumeak (%70). Marikruz Elkoro, egungo idazkari nagusia, izango da kargu honetan jarraitzeko aurkeztuko den hautagaia.\nZerbitzuak federazioak aitzindaria izan nahi du pobreziaren, prekarietatearen eta desberdintasunaren aurkako borrokan; horretarako ezinbestekoak dira genero ikuspuntutik egindako diagnostiko eta analisiak: Prekarietateak eta desberdintasunak bereziki eragiten die emakumeei. Kongresuan aztertuko diren beste gai batzuk honako hauek dira: negoziazio kolektiboaren estatalizazioa -estatuko lan-hitzarmenek miseria dakarten heinean-, enpresa pribatu eta publikoetan ezartzen den azpikontratazioa eta outsourcing edo zerbitzuen esternalizazioa.\nGIZALAN, guztiona defendatzen\nAbenduaren 14an Gasteizen Gizalan federazioak deitu du bere kongresua, “GuztiONA defendatzen”. Zerbitzu publikoetako langileak antolatzen dituen federazioaren biltzar honetan 231 delegatuk hartuko dute parte, gehienbat emakumeak izango dira. Igor Eizagirre izango da idazkari nagusirako hautagaia, egun duen ardurari eusteko asmotan.\nGizalanen helburuak, besteak beste, honako hauek izango dira: Iruñea eta Gasteizko gobernuek ezarritako murrizketen aurkako borroka, edota zerbitzu publikoak defenditzea, administrazioak garatzen ari diren pribatizazio politiken aurka. Halaber, enplegu publikoaren galera eta aldi baterako enpleguaren hedapena ere datozen urteetan gainditu beharreko arazoak izango dira.\nBizkaiko zahar etxeetako langileen borroka eredu bilakatu da federazio honentzat, izan ere, sektore feminizatu batean lan-baldintza duinak lortzeko emakumeak izan dira protagonista.\nINDUSTRIA ETA ERAIKUNTZA, geurea berreskuratzera\nAbenduaren 19an, berriz, Industria eta Eraikuntza Federazioaren (IEF) txanda izango da; bere II. Kongresua Donostian egingo du, “Langile indarra. A por lo nuestro” leloarekin. Unai Martinez egungo idazkari nagusia izango da datozen lau urteetan federazioaren buru izateko hautagaia.\nKrisi urteetan galdu dena berreskuratzea izango da Federazioaren helburua kongresu ostean hasiko den aldirako. Horretarako IEFek negoziazio kolektibo oldarkorra egiten jarraituko du; lan-hitzarmenen bidez erreformei eta prekarietateari aurre egingo die, horretarako soldata igoera onak eta lanaldia murriztea aldarrikatuz. Industriaren etorkizunaz ere jardungo dira kongresu honetan.\nEraikuntza alorrean, lan hitzarmenen aplikazioak erronkarik handiena izaten jarraitzen du.


Eskura izan du Pulpok, baina galiziarrentzat saria - Baleike.eus\nEskura izan du Pulpok, baina galiziarrentzat saria\nBaleike 2018-04-15 15:15\n22-23 galdu du Ttakun Pulpok Galiziako Carballalen aurka, Espainiako Txapelketako ligaxkako partida erabakigarrian.\nAurreko bi partidak irabazita iritsi dira Pulpo eta Carballal ligaxkako azken partida erabakigarrira. Sari potoloa zegoen gaur jokoan: Espainiako zortzi onenen arteko azken ligaxkarako sailkatzea. Galiziarren lortu dute azkenean, baina Pulpok ez du inoiz amore eman, lau gol atzetik ere izan diren arren. Txapelketan egin dutenaz harro egoteko moduan daude.\nDei berezia egin zuten atzo jokalariek, gaur harmailetatik animoak eta bultzada eskatuz zumaiarrei. Bazekiten dena beharko zela Galiziako taldeari irabazteko, lehen bi jardunaldietan ikusi baita talde oso orekatua dutela. Eta kezka ez zen arrazoirik gabea. Partida hasi orduko ikusi da Carballali irabaztea ez zela lan erraza izango. Aurrea hartu dute markagailuan, eta zumaiarrek lanak izan dituzte partida erabat ez galtzeko lehen zatian. Atsedenaldira 10-13 iritsi dira, eta bigarren zatian lan eskerga egin beharko zenaren sentsazioarekin.\nHamalaugarren gola egin du Carballalek bigarren zatia hasi orduko, baina orduantxe etorri dira Pulporen minuturik onenak. Defentsan gehiago estutu dute, eta Itziar Altzibarrek beste behin erakutsi du baloia lapurtzeko trebetasun aparta duela. 16na berdintzea lortu dute eta oraindik ordu laurden luzea falta zen. Luzeegia, agian. 20-19 ere aurreratu dira zumaiarrak, baina Carballalek azken hitza zuen esateko. Buruz buruko defentsa egin diote Oihana Unanueri, eta Pulpok egoera horri aurre egiten ez du asmatu. Azkarregi bukatu nahi izan dituzte jokaldiak, nekea ere agertu da, eta azkenean ihes egin die zenbait minutuz eskura izan duten ametsak.\nTriste zeuden, normala denez, baina badute harro egiteko motiborik, txapelketa bikaina jokatu dutelako. Espainiako zortzi onenen artean sailkatzeko oso gutxi falta izan zaie, eta hori ezin du edonork esan. Harmailak bete dituzten zaleek ere halaxe ikusi dute eta txalo zaparrada eder batekin eskertu dute jokalariek egindako ahalegina.


Eusko Jaurlaritzak-SPRIk txikizkako saltokien online salmenta sustatzen dute | Laboral Kutxa\nSPRIk pertsonalizatutako eta doako aholkularitza eta ezartze zerbitzu bat eskainiko du, Euskadiko txikizkako merkataritzan online salmenta bultzatzeko. 500.000 euro izango dira horretarako. Saltokiek, haien ezaugarri eta beharretara egokitutako lau packen artean aukeratu beharko dute.\nEusko Jaurlaritzako Ekonomia Garapen eta Lehiakortasun sailak, SPRIren bitartez, txikizkako saltokiari zuzendutako zerbitzu berri bat aurkeztu zuen, online salmenta sustatzeko. Aholkularitza eta Ezarpen zerbitzu tekonologiko bat da, eta online salmentak sustatzea eta bere jarduera meraktaritza elektronikora txertatzea du helburu.\nProgramaren izen ematea datorren asteetan aktibatuko da, www.comercioelectronico.eus webgunean online eskaera bat beteta, laguntza eta zerbitzuak. Programara atxikitzea ondorengo hilabetetan burutu ahalko da eta zerbitzuaren ezarpena apirilak 30ean bukatuko da, bere lehen fasean.


Mallorcako hilerrian Gerra Zibileko 15 gorpu aurkitu ditu Aranzadiko lan taldeak | El Diario Vasco\nMallorcako hilerrian Gerra Zibileko 15 gorpu aurkitu ditu Aranzadiko lan taldeak\nPaco Etxebarria Txaldatxurren, Lasarten, aurkikuntza bat azaltzen\nUste dute desagertutako 100 pertsona ingururen gorpuzkinak aurkitzeko aukera dagoela\nEL DIARIO VASCO Miércoles, 9 noviembre 2016, 11:34\nLau fosa eta 15 gorpuzki aurkitu ditu Paco Etxeberriak gidatutako taldeak, 70 metro karratuko perimetro batean Porreresen, Mallorcan, hilerri munizipalean.\nHobia zabaldu ostean, hilabete inguru iraungo duten identifikazio lanak hasi dira, gorpuzkiak familiei itzulitakoan amaituko direnak. Hilerrian bertan, senitartekoen DNA frogak aztertu ahal izateko laborategi-guneak prestatu dituzte gainera, goizetik gauera eskuragarri izango dituztenak frogak egin nahi izanez gero.\nLantaldearen lehen ikerketek argitaratu dute biktima errepublikanoen arrastoak aurkitu dituztela. Berreskuratutako gorpuzkien artean beso, hanka eta bizkarrezurrak aurkitu dituzte, inolako orientazio edo kokapen zehatzik gabe, Gerra Zibilean eraildako biktimen gorpuak direla adierazten duena.\nBestalde, erailketak baieztatzen dituzten bala-zorroak ere aurkitu dituzte. Gainera, uste dute, ehun pertsona baino gehiagoren arrastoak aurkituko dituztela 15 gorpuzkiak dauden lur berean.\nPaco Etxeberriak adierazi du Gerra Zibilaren aurreko ehorzketetako arrastoak ere aurkitu dituztela, "modu kristauan hobiratutako" arrastoek hala adierazi baitute, gorpuen orientazioaren bidez.\n30 herri desberdinetako biktimak\nIkerketek adierazi dutenez, Porreresko fosan 30 herri baino gehiagoko biktimak aurkitu dituzte. Uste dute desagertutako 100 pertsona ingururen gorpuzkinak aurkitzeko aukera dagoela eta hala egitekotan, Balear uharteetako fosa handiena bilakatuko da Porrereskoa.\nGasteiz Frantzian kokatu du Ryanairek Facebook: Fiesta viral en el metro a ritmo de Shakira


Plastikoak ingurumenean duen eraginaz gogoetan egingo dute Etxebarrian - Lea-Artibai eta Mutrikuko Hitza : Lea-Artibai eta Mutrikuko Hitza\nPlastikoak ingurumenean duen eraginaz gogoetan egingo dute Etxebarrian\nPlastikoen inguruko kontzientziazio asteburua antolatu dute Etxebarriko guraso elkarteak eta gazte asanbladak.\nHondakin plastikoek ingurumenean daukaten eraginagaz jabetzeko aukera edukiko dute etxebarritarrek gaur [irailak 20] eta bihar [irailak 21]. Herriko guraso elkarteak eta gazte asanbladak Plastikoaren inguruko kontzientziazio asteburua antolatu dute eta ekimen ezberdinak egingo dituzte gaiaren gainean hausnartu eta ekarpen txikia egiteko.\nGaur plastikoak eragindako kalteen inguruko dokumentalaren proiekzioa eta hitzaldia edukiko dituzte 18:30ean, kultur etxean. Bihar, berriz, erreka garbituko dute. 10:00etan jarri dute ordua Olaia aurrean batu eta lanari ekiteko. Antolatzaileek ekintzarako oinetako eta arropa egokia eramatea gomendatu dute.


Edwy Plenel: «Kalitateko informazio independente eta sakonduan ez da kitorik» | Bizigiro | Berria\nDiru laguntzarik eta publizitaterik gabe, soilik harpidedunen ordainketak izatea diru iturri, hori aldarrikatzen eta gauzatzen du Mediapart atariak. 26.000 artikulu urtean, hau da, egunean 70 bat. Batzuk, lan talde finkoa osatzen duten 35 kazetarienak; besteak, kanpoko hogei bat berriketarirenak, eta gainerakoak, Mediapart klubean argitaratuak, irakurleek idatziak. Sortzailea eta presidentea da Edwy Plenel (Naoned, Bretainia, 1952). Urteko harpidetza 90 eurokoa du; hilabetea berderatzi euroren truke. Hainbat berri esklusibo eta fidagarri plazara ateratzeagatik egin da partikularki ezagun komunikabidea. 60tik gora salaketa dauzka bere aurka; Pare bat baizik ez ditu galduak, «huts txikiengatik».\n112.000 harpidedunetara iritsi berririk, zer diozu horretaz? Ezohikotzat duzue?\nLehenak izan gara informazioaren balioa defendatzen, ez dela kitorik. Batez ere kalitatekoa bada, independentea eta sakondua. Harpidetza bidez, publiko iraunkorra lortzea da gure eredua.\nZein kopurutara iristea aurreikusten duzue?\nEz dakit batere noraino eramaten ahal gaituen honek. Erran dezaket mementoko garapena erregularra dela. Gero, badira gertakari bereziak, eta Mediapartek izan jarrerak, baita plazaratu berri esklusiboek eragina dutenak hartzaileen gorakadan ere.\n3.700.000 euro bildu zenituzten abiatzeko. Ez da gutxi, ez?\nEta, horrez gain, 2009an beste 2.000.000 euro behar izan genituen bildu. Ez genuenez diru guztia aurkitu, guhaurrek jarri behar izan genuen. Nihaur mailegu bat ordaintzen ari naiz oraino. Baina geroago oreka ekonomikoa lortu genuelarik, ohartu ginen diru zama horretatik 5.000.000 euro hilabete sarietan genituela gastatu. Eta hori zen gure parioa. Jendea harpidetzeko, eskaintza editoriala hazkurritsua izatea, eta, horretarako, lan talde serios eta egonkor bat izatea. Hori lortzeko, baliabideak elkartu behar genituen. Hasieratik 25 kazetarik osatzen zuten taldea. Bidezko hilabete sariekin, biharamuneko arrangurarik gabe lana egin ahal izateko. Zinezko hedabide bat egiteko ideia genuen hastapenetik, ez eta zenbait kazetariren arteko blog batena. Hasiera hartan jende anitzek erran zigun eroak ginela, nehork ez zuela ordaindu nahiko Interneteko eskaintza baterako. Diru gehiegi gastatzen genuela. Baina bi parioak irabazi ditugu.\nBerri esklusiboak aipatu dituzu. Woerth-Bettencourt eta Cahuzac aferak plazaratu zenituzten. Harpidetza kopurua igaten lagundu zizuen, baina horrek ez al dizue kosta ahala kosta berri esklusiboak lortzeko presioa eragiten?\nEz gaude kosta ahala kosta filosofia horretan. Sinpleki, gure DNAn inkesta kazetaritza defendatu beharraren ideia dago. Beste nehon ikusi ez diren informazioen aurkitzeko gai dena, inarrosten dutenak. Ez direnak boterearen komunikazioan sartzen. Xedea ez da scoop-a. Informazio zentzuduna behar da. Cahuzac aferan, adibidez, zerga ihesaldiaren arazoa zen azaleratua. Soilik scoop-ak balira Mediaparten, irakurleak irakurtzeari utziko ziokeen. Irakurlea egoten da, lantzen baititugu ere zibilizazioaren erronka nagusiak, aktualitatearen korapiloak.\nArtikulu luzeez gain, bideo andana ere egiten duzue.\nMultimedia gero eta gehiago garatzen ari gara. Hilabetero zuzeneko emankizun filmatuak dauzkagu. Artikulu luzeekin bezala, oro har Internetek kalitateko kazetaritza eskaintzen ahal duela erakusten dugu. Biziki dokumentatuak, sakonak diren eskaintzak eginez. Gogoetatzekoa eman dezaketenak, zapping egitea baino harago joateko aukera eman dezaketenak.


kritiken hemeroteka » Muskilak\n« Fabuladore, eta ez arrazoiketari | Bezperan entregatu nituenak »\nMuskilak / Gotzon Garate / Gero, 1988\nMuskilak Dabid Zuazalde / Argia, 1988-05-22\nDudarik ez dago euskal irakurlegoak maite duela Gotzon Garate. Hori frogatzen du bere liburuak izan duten eta oraindik ere duten arrakastak. Honako honetan adibidez, aspaldisko agorturik zeuden bi liburu birrargitaratu dizkio “Gero” argitaletxeak.\nEz zaio falta Gotzoni arrakastarako arrazoirik. Lehena bere euskara gozo, aberats, samur eta ez zailegia. Bigarrena, bere liburuen kontaera bizia, argumentu erakargarria. Bi horiek eragiten dute euskaltegietan eta orohar euskara lantzen ari direnen artean punta-puntako idazlea izatea, eta ezaguna da non dagoen helduen liburugintzako merkatua batipat.\nErraz izate hori ez da akatsa, noski, eta ez gara adjetiboari “-keria” edo “-tasun” atzizkia erantsi behar ote zaion eztabaidan. Nire ustez egoki eta beharrezko dira honelako liburuak.\nHemen ere Mike! Arana dugu protagonista: goierriarra, kazetaritzako 3. ikasturtea gainditu eta oporretan izebarenera Getariara doana: han zenbait abentura bizi beharko du…\nGuzti hori lehen pertsonan zuzen-zuzen kontatua, txilipurdi liluragarririk gabe baina istorioa aurrera eramateko artisautza ongi ezagutzen duenaren arteaz.\nOhar bat “Gero”koei, lotsagabekeria ez bada: inoiz hirugarren ediziorik egingo bazenute —eta ez litzateke harritzekoa— alda ezazue azala, honekin liburuak gida turistikoa ematen du eta.